qundao/data-zh-poetry huggingface dataset:
西湖月·明慈圣李太后赐画九莲观音像在灵隐寺借秋阁
作者：厉鹗
朝代：清
体裁：词

悤悤梦了华胥，早鹫岭窗前，贮将图画。翠璎长带，铢衣细叠，冷绡光砑。岩居瞻瑞相，展一坐、松风尘外挂。任水际、苦入秋心，依旧九莲开也。署年髣髴神宗，说侍养深宫，白头閒话。月轮圆里，山河小影，似惊飘瓦。兴亡多少事，便指与、枯禅应泪洒。已零落，阿监当时，奉香黄帕。
西湖柳枝词
作者：厉鹗
朝代：清

花草春来断客魂，杨枝只合伴桃根。满湖碧水游船散，西月东风在寺门。斗尽纤腰一两枝，水仙王庙日斜时。青青不许游人折，细叶如颦更泥谁。
西湖柳枝词·其一
作者：厉鹗
朝代：清

花草春来断客魂，杨枝只合伴桃根。满湖碧水游船散，西月东风在寺门。
西湖柳枝词六首·其一
作者：厉鹗
朝代：清
体裁：七言绝句

相识东风万万条，冶游付与玉骢骄。等閒回首情难尽，行过长桥更短桥。
西湖柳枝词六首·其三
作者：厉鹗
朝代：清
体裁：七言绝句

千丝踠地复临湖，记得年时卖酒垆。惟有个侬偏爱惜，三眠还要倩人扶。
西湖柳枝词六首·其二
作者：厉鹗
朝代：清
体裁：七言绝句

藏鸦门外绿愔愔，染雨烘晴色渐深。底事钱唐苏小小，不将翠带结同心。
西湖柳枝词六首·其五
作者：厉鹗
朝代：清
体裁：词

斗尽纤腰一两枝，水仙王庙日斜时。青青不许游人折，细叶如颦更泥谁。
西湖柳枝词六首·其六
作者：厉鹗
朝代：清
体裁：七言绝句

路旁烟态罥朱楼，长送行人千里游。愿作涌金门外树，生来浑不识离愁。
西湖柳枝词六首·其四
作者：厉鹗
朝代：清
体裁：词

芳草春来断客魂，杨枝只合伴桃根。满湖碧水游船散，西月东风在寺门。
西湖竞渡曲四首·其一
作者：厉鹗
朝代：清
体裁：七言绝句

熟梅过后水如天，叠鼓初闻破晓烟。三载王郎棚下梦，何如闲上汎湖船。
西湖竞渡曲四首·其三
作者：厉鹗
朝代：清
体裁：七言绝句

帘影参差几舸开，傍湖亦有小楼台。绿窗剪舌教鸲鹆，催看龙舟独后来。
西湖竞渡曲四首·其二
作者：厉鹗
朝代：清
体裁：七言绝句

竹风葵日共鲜新，向午湖亭扇障尘。试为楼家参转语，八分烟水二分人。
西湖竞渡曲四首·其四
作者：厉鹗
朝代：清
体裁：七言绝句

青山四压碧奁幽，高处风光望里收。绝似东京旧图样，彩旗横过宝津楼。
西湖竹枝词三首·其一
作者：厉鹗
朝代：清
体裁：词

杨柳作花湖水香，湖上楼高不见郎。西山恼杀冷泉冷，南山爱杀长桥长。
西湖竹枝词三首·其三
作者：厉鹗
朝代：清
体裁：词

侬住西村暮又朝，摺尽画裙金线条。女儿山头新月上，照侬自埽双眉娇。
西湖竹枝词三首·其二
作者：厉鹗
朝代：清
体裁：词

新堤桃李能白红，画船来往只湖中。郎怕伤春复伤别，侬怕愁水又愁风。
西湖采莼曲
作者：厉鹗
朝代：清
体裁：古风

湖波春深碧于苔，游鱼布影三潭隈。三潭倒浸三塔小，中有莼根不用栽。莼根历乱莼丝滑，半捲幺荷萦石发。晓光荡漾腻山烟，夜色微茫罥水月。大姑采采瓜皮舟，小姑荡桨歌中流。指纤为怕龙涎失，腕弱尤怜雉尾柔。春风采莼莼正好，秋风采莼莼已老。愿如莼好系郎思，归来同拜水仙祠。
西溪山庄晓起看梅
作者：厉鹗
朝代：清
体裁：五言律诗

入望林端白，幽禽出竹飞。地偏春作主，花好客忘归。香气濛初日，横枝近翠微。逃禅工画本，千树见应稀。
西溪山庄有感
作者：厉鹗
朝代：清

阑压垣衣户网尘，嫩寒恻恻那禁春。一池好染罗裙水，只照梅花不照人。
西溪山庄重有感
作者：厉鹗
朝代：清
体裁：七言律诗

长生何药试红炉，拣尽溪山住得无。芳草不知人事改，寒梅半逐世情枯。洗妆阁𡉏辞春燕，吹笛廊空有夜乌。剩取曲池堪照影，几回闲绕更踌蹰。
西溪巢泉上作
作者：厉鹗
朝代：清

玩溪遂穷源，东峰屡向背。朝日上我衣，春泉净可爱。不知泉落处，潺潺竹篱内。喧闻两叠泻，静见一潭汇。松风飏纤碧，花影蓄深黛。名言犹有相，幻照乃无悔。悠悠巢居心，颇欲终年对。
西溪归访王既咸
作者：厉鹗
朝代：清
体裁：古风

墙东君公清且贤，留客缆我西溪船。霍山庙前看残雪，溜水桥下添新泉。梅开香破缸面酒，日出暖射床头毡。春浓更当挈伴过，菜花绣遍村村田。
西溪晓起
作者：厉鹗
朝代：清

首春溪中寒，偃卧在岩穴。宵分天柱梦，觉来转清切。开门残月在，下见数峰雪。雪际生白云，窅映不可说。登桥水市静，寻径冰泉裂。田翁尚无事，初阳候林缺。怀新意似欣，理旧抱已结。何如岩栖人，然竹饭松屑。
西溪晓起
作者：厉鹗
朝代：清
体裁：古风

首春溪中寒，偃卧如屈铁。宵分天柱梦，觉来转清切。开门残月在，下见数峰雪。雪际生白云，窅映不可说。登桥水市静，寻径冰泉裂。田翁尚无事，初阳候林缺。怀新意似欣，理旧抱已结。何如岩栖人，㸐竹饭松屑。
西溪月夜怀大涤山二首·其一
作者：厉鹗
朝代：清
体裁：七言绝句

天柱峰头见晴雪，𡏟坛玉洞暗相连。石林夙具看山癖，也负知宫三十年。
西溪月夜怀大涤山二首·其二
作者：厉鹗
朝代：清
体裁：七言绝句

云根际夕抱冬心，溪曲沿缘不可寻。遥想郭文栖隐处，夜泉孤月万松深。
西溪梅花已残永兴寺绿萼二株正盛开
作者：厉鹗
朝代：清
体裁：古风

春风十日怒于虎，香雪纷纷落成土。我来恨与花愆期，懒逐闲云入花坞。一笑逢此萼绿华，冷寺空庭相媚妩。林端初日开烟霏，皓曜鲜妍世希睹。花虽无言酬以意，为待幽人来作主。幽人与世实寡营，捷足纤儿每工侮。目成色授不嫌迟，却月临风更须谱。空香入磬韵微茫，枝格横苔影交午。为花不惜三日留，隔竹一声啼翠羽。
西溪汎舟遇雪
作者：厉鹗
朝代：清
体裁：五言律诗

孤棹不觉远，窈然流水深。春烟沈大岭，密雪响疏林。白社何年约，青蓑旧隐心。推篷起寒色，双屐阻幽寻。
西溪福清竹院
作者：厉鹗
朝代：清
体裁：古风

溪行兴不已，竹中得安居。斜日入深碧，泠然风更疏。床下解脱履，几上乾竺书。山僧不出户，情灭心晏如。
西溪道中
作者：厉鹗
朝代：清
体裁：五言律诗

连野看峰秀，晴云忽有无。寒田吹䆉稏，清渚乱鸥凫。意谓前林近，谁知细路迂。人家炊过午，空翠集山厨。
西爽阁听施鍊师弹石上流泉
作者：厉鹗
朝代：清
体裁：古风

天风吹春沙，眯目阻遥望。道人山下返，如鹤息青嶂。手拂落霞琴，为我谱幽贶。一弹初滴沥，再弹复跳荡。淙潺七条水，直泻磐石上。中閒呜咽处，微有松声飏。近疑双礀流，远接三峡浪。涤尘耳更清，破睡神觉王。从今雅弄名，不数柳文畅。
西颢归自津门过访小饮草堂有作
作者：厉鹗
朝代：清
体裁：七言律诗

薄薄江云正护霜，客来踏破径苔荒。剧谈往事同吹网，小唤村醪可过墙。俗眼举肥愁有例，归心破腊喜难当。直沽冰雪三年住，酿得诗豪百丈强。
西颢自都下归里数日即有闽中之行诗以送之
作者：厉鹗
朝代：清
体裁：七言律诗

一尊三载得相同，过岭轻装趁晓风。旧雨能来今雨外，归程并在客程中。举毡书好才称捷，横槊诗成气自雄。春尽到逢丹荔熟，平安先报海天东。
观吴耕民所藏唐泰山摩崖碑拓本同绘卣作
作者：厉鹗
朝代：清
体裁：古风

羡君少年癖好古，曾临日观登天门。穹崖彩翠忽明灭，鸡号下见扶桑暾。开元天子勒铭在，苔滑不惮两手扪。为寻墨本完好寡，过客求索民胥冤。梯空缘壑历至险，实惜钜费哀惊魂。野火烧裂风雨碎，连𥿄珍似收玙璠。兼金购此得旧拓，坐客竦视息众喧。八分飞动六百字，鸾飘凤泊神明存。当年东封有本末，燕公为相开其原。谁与异议独乾曜，庙堂那念供顿烦。惟侈海宇已殷富，思以大典誇黎元。金泥石䃭事非古，万乘帐殿劳云屯。天章震耀复严谧，御墨挥洒如飞骞。未闻虞舜昔封禅，大书深刻留岩根。况兼本命礼西岳，金天位号何雄尊。述圣颂得吕补阙，丰碑离立蛟龙蹲。岱宗事盛过太华，遗制远与乾封论。须臾时世易天宝，两京澒洞风尘昏。青骡蜀道播迁日，百神不效前驱奔。乃知用事睹符瑞，史公载笔皆微言。北里之禾鄗上黍，秦汉故辙徒纷繁。即如此碑亦炯鉴，延秋门外哀王孙。濡𥿄脱文一感槩，排翮思作摩霄鹍。
观汪青渠所藏嵩山诸碑版拓本六首 其一 汉启母庙石阙铭
作者：厉鹗
朝代：清
体裁：五言绝句

开母化为石，其事本荒诞。何年六六峰，石阙字漫漶。
观汪青渠所藏嵩山诸碑版拓本六首 其三 秦王赐少林寺主教
作者：厉鹗
朝代：清
体裁：五言绝句

逆竖德充符，一干思驱羊。当时歼除力，何以资空王。
观汪青渠所藏嵩山诸碑版拓本六首 其二 东魏嵩阳寺碑
作者：厉鹗
朝代：清
体裁：五言绝句

运归贺六浑，悲吟后汉书。可怜嵩阳寺，赑屃劫灰馀。
观汪青渠所藏嵩山诸碑版拓本六首 其五 唐裴漼少林寺碑
作者：厉鹗
朝代：清
体裁：五言绝句

传闻三花树，香雨遍诸天。何日持苕帚，心空初祖禅。
观汪青渠所藏嵩山诸碑版拓本六首 其六 唐尉迟汾嵩山灵胜诗
作者：厉鹗
朝代：清
体裁：五言绝句

名岳镇中畿，灵异纷不一。欲从刘根游，吾其采芝术。
观汪青渠所藏嵩山诸碑版拓本六首 其四 天后夏日游石淙诗
作者：厉鹗
朝代：清
体裁：五言绝句

金轮昔垂衣，逭暑平乐涧。仙岩类削成，几人侍游宴。
观音岩次石壁上宋人赵冰壶韵
作者：厉鹗
朝代：清
体裁：七言律诗

闻思大士迹犹存，坐断千岩水气昏。径滑行防和叶坠，江清汲爱带云吞。斑斑霜树多栖鹘，袅袅风藤欲挂猿。行尽丹梯三十六，直疑高处见天根。
觅句廊晚步二首·其一
作者：厉鹗
朝代：清
体裁：七言绝句

近日幽寻屡出郊，朅来山馆燕新巢。斜阳一抹风廊影，葵写圆花竹写梢。
觉范画梅为敬身作
作者：厉鹗
朝代：清
体裁：古风

古来画梅谁最好，僧中独数花光老。花光衣钵付何人，石门释子得其真。曾闻花光能画影，墨晕寒苞偏耐冷。石门画梅兼画月，比校烘云尤幻绝。只圈花瓣不安须，看去胧胧月如泼。画月之外更画烟，烟笼玉质难为传。斜枝一抹忽中断，似倚孤山向晚船。流落南屏定几时，君今幸得收藏之。写作春风十分态，举似湘西瘦阿师，个是浪子无声诗。
角招
作者：厉鹗
朝代：清

话离索。相逢又是，江天雁影寥廊。近来偏忆著，并马去程，茅店山郭。情怀最恶。向旧日、淮南栖托。看尽人间迎送，似官道柳垂垂，任西风梳掠。休莫。琴移别调，尘销古怨，此意真如疟。梦归烟漠漠。题扇书裙，三年前约。吴船乍泊。早问取、疏梅池阁。为怕寒香瘦削。想翻笑、我归迟，延春酌。
解语花·春日见闺人挝鼓
作者：厉鹗
朝代：清

帘遮昼影，钗剪春痕，香度深深院。玉嬉莺婉。无愁处、小坐钉花床畔。飞空碎远。看一朵、翠翘难颤。惊梦回、声落高唐，白雨随酥腕。长记柑筵饮散。遇红兰潮靥，青柳垂眼。唾霏休溅。飘鸾袖、应是细敲肠断。微音弄钏。料无此、渔阳娇怨。生晚寒、灯晕妆楼，攲被池人倦。
讯筠谷足疾
作者：厉鹗
朝代：清
体裁：七言律诗

杜门计好合逡巡，谢遣庸医病未真。宗少文为卧游客，白居士作坐禅人。枕边书卷攲翻午，楼上花枝远望春。犹有不妨谈笑处，祝君将护长年身。
论词绝句十二首·其一
作者：厉鹗
朝代：清
体裁：七言绝句

美人香草本离骚，俎豆青莲尚未遥。颇爱花閒肠断句，夜船吹笛雨潇潇。
论词绝句十二首·其七
作者：厉鹗
朝代：清
体裁：七言绝句

玉田秀笔溯清空，净洗花香意匠中。羡杀时人唤春水，源流故自寄闲翁。
论词绝句十二首·其三
作者：厉鹗
朝代：清
体裁：七言绝句

鬼语分明爱赏多，小山小令擅清歌。世閒不少分襟处，月细风尖唤奈何。
论词绝句十二首·其九
作者：厉鹗
朝代：清
体裁：七言绝句

送春苦调刘须溪，吟到壶秋句绝奇。不读凤林书院体，岂知词派有江西。
论词绝句十二首·其二
作者：厉鹗
朝代：清
体裁：七言绝句

张柳词名枉并驱，格高韵胜属西吴。可人风絮堕无影，低唱浅斟能道无。
论词绝句十二首·其五
作者：厉鹗
朝代：清
体裁：七言绝句

旧时月色最清妍，香影都从授简传。赠与小红应不惜，赏音只有石湖仙。
论词绝句十二首·其八
作者：厉鹗
朝代：清
体裁：七言绝句

中州乐府鉴裁别，略仿苏黄硬语为。若向词家论风雅，锦袍翻是让吴儿。
论词绝句十二首·其六
作者：厉鹗
朝代：清
体裁：七言绝句

头白遗民涕不禁，补题风物在山阴。残蝉身世香莼兴，一片冬青冢畔心。
论词绝句十二首·其十
作者：厉鹗
朝代：清
体裁：七言绝句

寂寞湖山尔许时，近来传唱六家词。偶然燕语人无语，心折小长芦钓师。
论词绝句十二首·其十一
作者：厉鹗
朝代：清
体裁：七言绝句

闲情何碍写云蓝，淡处翻浓我未谙。独有藕渔工小令，不教贺老占江南。
论词绝句十二首·其十二
作者：厉鹗
朝代：清
体裁：七言绝句

去上双声子细论，荆溪万树得专门。欲呼南渡诸公起，韵本重雕菉斐轩。
论词绝句十二首·其四
作者：厉鹗
朝代：清
体裁：七言绝句

贺梅子昔吴中住，一曲横塘自往还。难会寂音尊者意，也将绮障学东山。
访桐坞安庐为明慧文法师隐处
作者：厉鹗
朝代：清
体裁：七言律诗

不见皋亭慧法师，孤峰幽涧若相期。前身明月今应是，修到梅花定几时。半百已知逢世拙，十年真悔入山迟。试参金粟堂中影，待我重来照鬓丝。
试天目茶歌同蒋丈雪樵徐丈紫山作
作者：厉鹗
朝代：清
体裁：古风

陆鸿渐作陶偶人，茶事往往传失真。四十三种列高下，天目品与舒州邻。东西顶池湛双镜，奇峰秀崿排青旻。许迈宫连道陵宅，灵根迸石无纤尘。含滋云雾灌泉脉，抽芽一一留馀春。山僧采焙趁谷雨，纸囊箬裹封题新。肉食贵人未知重，例取武夷罗岕空。纷纶雪樵子心似，天目山头两泓水。独识茗柯有至理，市隐近在吴山坊。坐我三脚之木床，空庭昼静啼寒螀。为我手瀹鱼眼汤，须臾越碗发妙香。微参鼻观风悠飏，名山秀液入肺肠。恍然置身天目顶，青神凤集树下同相羊。雪樵子，邀我与徐丈，同作试茶之长歌。两篇传示句清语硬肩相摩，我无笔力奈尔何。天目茶可拍，天目笋可挑。安得茶笋佳时一赴山灵招，勿使尘中立望空迢迢。
试灯前一日同人集赵谷林小山堂观流求国官工松元泰新刻墨谱用山谷松扇韵·其一
作者：厉鹗
朝代：清
体裁：七言绝句

疏梅刺檐蜂扑纸，潋滟春杯岁相似。酒半娱宾更绝奇，一帙欢斯副墨子。
试灯前一日同人集赵谷林小山堂观流求国官工松元泰新刻墨谱用山谷松扇韵·其二
作者：厉鹗
朝代：清
体裁：七言绝句

佛帐煤新翠饼寒，是中望若三神山。我疑徐市逸书本，只在东溟支岛间。
诸公诗来兼咏山石予诗似有未尽再用前韵赋一首
作者：厉鹗
朝代：清
体裁：古风

画水最数孙知微，崩滩骇浪势欲飞。画石最数毕京兆，深坳浅凸瘦不肥。谁知石亦有水势，万松岭上见者稀。突如滟滪数閒屋，险如盘涡掉蛟饥。轩然大波逼檐际，谛视始觉居岩扉。山中之人以为玩，饱此朝晖与夕霏。今辰分取更供客，青鞋同闯书城围。看花酌酒枕石卧，白云冉冉生我衣。山空昼寂众禽响，嘲客徒步无金鞿。金鞿不若徒步隐，醉踏花影攲斜归。
读五代史二首·其一
作者：厉鹗
朝代：清
体裁：古风

五季方龙战，浊乱失昏晓。士有苟禄者，倾身以营饱。遐哉郑先生，冥心栖灵颢。松脂去三尸，独立尘壒表。
读五代史二首·其二
作者：厉鹗
朝代：清
体裁：古风

吾爱张监军，心为巨唐有。不知斗鸡儿，自取竟相负。刑馀诚何伤，报韩同不朽。区区六臣辈，画日但颜厚。
读水经注寄金寿门
作者：厉鹗
朝代：清
体裁：古风

霜橘耀西林，木叶滞寒雨。流观桑钦书，静检道元注。峰濑奔几案，恬目非一趣。玉笥若境接，香炉定神遇。或时谈幽怪，细儒诃缪误。不知天地大，安识阴阳铸。持问苍水使，秘简傥可睹。弱龄耽览涉，苦乏济胜具。不如从韩终，服食生毛羽。君有禽尚心，告我怀所寓。
谒金门·七月既望湖上雨后作
作者：厉鹗
朝代：清

凭画槛。雨洗秋浓人淡。隔水残霞明冉冉。小山三四点。艇子几时同泛。待折荷花临鉴。日日绿盘疏粉艳。西风无处减。
谒金门七月既望，湖上雨后作
作者：厉鹗
朝代：清
体裁：词

凭画槛，雨洗秋浓人淡。隔水残霞明冉冉，小山三四点。艇子几时同泛？待折荷花临鉴。日日绿盘疏粉艳，西风无处减。
谒馀不亭侯庙辞
作者：厉鹗
朝代：清
体裁：古风

馀不水兮粼粼，涵芳茝兮白蘋。侯之封兮水滨，庙食此兮为明神。龟左顾兮何之，繄侯德兮民思。民思兮寓象，车两轓兮船两旗。侯山下兮欲旋，风出庙兮泠然。巫歌兮雩舞，随侯来兮灵雨。
谢瓯亭送药资
作者：厉鹗
朝代：清
体裁：五言律诗

叩户声何急，兼金饷病夫。宁忧宋清券，恰称杜陵须。衰贱君何取，殷勤俗更殊。朝来知有喜，攲枕听风炉。
谷林和予菽乳诗令子诚夫亦继作两篇并示词义兼妙用前韵为答二首·其一
作者：厉鹗
朝代：清
体裁：古风

通肠仅脱粟，醒酒需佳鲭。美恶舌三寸，过此奚烦评。儒生例说食，金石侑鸣铿。屑豆与熬豆，经术俱研精。谁令为此乳，淋漉原泉并。𢧵肪白未喻，挹浆甘而澄。持饷卫霍室，几逢薄怒赪。彭亨盗囊腹，讵肯半菽盛。天水贤父子，句法妙煎烹。朋笺遣伻递，澹泊如自名。野夫久习懒，著论师养生。榆瞑豆则重，复恐妨游行。爱兹玉液鍊，毛骨资轻清。经年抱愁疾，寒影依江城。调羹忆葱指，零落伤闺嫇。尘满旧屏障，悼亡诗最赢。往寻锻磨斋，梦觉香梵声。一洗绮语债，净馔先经营。
谷林和予菽乳诗令子诚夫亦继作两篇并示词义兼妙用前韵为答二首·其二
作者：厉鹗
朝代：清
体裁：古风

有梁刘孝仪，食爱具溪鲭。五侯与九伯，七箸供闲评。量腹节所受，年可齐彭铿。奈何蜀黎祁，不预膳品精。仲殊禅林秀，每令蜂糖并。谷神濯垢腻，胸似水月澄。或点菘叶碧，或糁姜芽赪。当其入市初，合伴筠篮盛。此族遍燕朔，不止誇南烹。固宜儒者餐，而独以腐名。雍雍魏三士，踽踽鲁两生。风味与之肖，迂缓难偕行。时乎遇寒冻，乃抱冰棱清。端居喜博物，匡坐拥书城。豆花号腐婢，小圃垂嫣嫇。丰年百谷遂，瓦缶缩且赢。流传胜酥作，唱和如同声。岐亭凛杀戒，刀机无异营。
谷雨前一日同顾丈月田周少穆金寿门丁敬身施竹田吴敦复张南漪泛湖二首·其一
作者：厉鹗
朝代：清
体裁：七言律诗

落花片片点衣斑，湖上佳游尚未闲。人影不离春水舫，诗愁都在夕阳山。渔庄欸乃烹莼去，僧院留连试茗还。为谢垂杨如旧识，白头惯见舞弓弯。
谷雨前一日同顾丈月田周少穆金寿门丁敬身施竹田吴敦复张南漪泛湖二首·其二
作者：厉鹗
朝代：清
体裁：七言律诗

年时春思尽销沈，老去湖山兴不禁。拟拜东风侯万户，谁遮西日价千金。梨花酒熟江城晚，杏子衫轻水寺深。容易堤边各分背，数峰平远又成阴。
贾秋壑玉枕兰亭
作者：厉鹗
朝代：清
体裁：古风

元相胡椒八百斛，贾相兰亭八百匣。权倖虽同嗜好殊，簿录当时有常法。褚书缩本三摩挲，名以玉枕珍无过。援兵不救吕文焕，武爵翻酬王用和。犹传石刻风流在，蟋蟀堂空长秋菜。眼见神龙第一奁，与此沧桑阅人代。
赋得未到晓钟犹是春
作者：厉鹗
朝代：清
体裁：七言律诗

春归何处更相留，且酌馀花药玉舟。明烛心还惜芳夜，晓钟声莫动离愁。低回元相惊猧句，停待景阳梳髻楼。漫道千金酬一刻，千金多恐未能酬。
赋得满天梅雨是苏州送梅沜自京师归里
作者：厉鹗
朝代：清
体裁：七言律诗

浓阴风雨湿模糊，五月抽帆返旧吴。驿路三千行已到，画桥四百望如无。凉生白纻虎丘寺，响入绿蓑莺脰湖。此景较量燕地少，不妨贺铸老菰芦。
赋诗牌和嶰谷
作者：厉鹗
朝代：清
体裁：古风

谁将平水韵，刻竹纵横呈。集韵以为诗，诗牌所由成。如彼伯玉妻，盘中辨形声。其难各一字，其数逾百名。区分忽阵合，星列俄云行。束缚窘意匠，淩乱斗心兵。韩豪不得逞，李捷那可并。谛视经营始，落落疑残枰。脱简类酒诰，补亡待由庚。耐险剧登栈，须满呀填坑。得隽亦偶尔，取闹真无情。顷之目光到，手敏缘思精。弃取判䃉玉，虚实归权衡。音通柳酉读，意协猗那赓。涩体筱骖亚，馀韵瘀絮争。泥涂弄明月，枯蘖擢芝英。君家诗神王，笔掉横海鲸。勺涔出变化，一一敌皆勍。分曹破往例，递送同践更。复制诗牌诗，用以坚齐盟。我愧才力薄，壁上观峥嵘。身世等格五，科第任投琼。惟此文字戏，见猎心犹倾。和诗传故事，奚事钟嵘评。
赠茅湘客七十时寓湖上昭庆寺
作者：厉鹗
朝代：清
体裁：七言律诗

秋赋同时几辈存，茅君元是列仙昆。百年遗事钟山献，一卷新诗白下门。寿骨自临湖水照，闲愁不傍佛灯昏。相逢初地无尘事，应觉清言胜酒尊。
赠葭白移家真州三首·其一
作者：厉鹗
朝代：清
体裁：七言绝句

已厌哗嚣学静便，帛槌茶磨上江船。想君小阁移帆影，新占长芦寺外天。
赠葭白移家真州三首·其三
作者：厉鹗
朝代：清
体裁：七言绝句

白鸟飞边天镜开，秦淮欲渡小裴回。不须折柬更招我，春水方生乘兴来。
赠葭白移家真州三首·其二
作者：厉鹗
朝代：清
体裁：七言绝句

日出烟销窈袅中，渔娃尚卧荻花风。淮南近日无三士，剩把江山乞寓公。
赠韩丈自为
作者：厉鹗
朝代：清
体裁：七言绝句

金粟风流久绝群，弁阳今复见夫君。梨花万树营生圹，自说他时葬白云。
赵北口
作者：厉鹗
朝代：清
体裁：七言律诗

齧尽长堤碧玉平，唤船人集午相争。偶然束马悬车渡，亦似浮家汎宅行。鱼栅低围芦作界，酒帘斜挂柳为城。眼前便减风埃色，何用临流更濯缨。
赵忠毅公铁如意歌
作者：厉鹗
朝代：清
体裁：古风

铁花锈涩尺有咫，一朵冷云吹不起。四周银錽篆画严，古器曾经近君子。高邑赵公卓荦才，东林党籍标渠魁。要扶众正黜群小，不悟晚乃为身灾。高皇辛苦营九有，轻掷乾坤崔魏手。椓人假子满朝廷，岂独见泉竟无后。廷推祸伏三案根，遥遣荷戈出雁门。匹如祥麟在苑囿，䝟貐梼杌驱之奔。击壶歌罢提携舞，北阙关心泪如雨。恨不亲将逆竖头，碎如王氏珊瑚树。力疏四害论四凶，愿铸禹鼎代天功。人閒万事不如意，佳名真与奇觚同。铁兮何清寒，乃是公之忠义肝。铁兮何突兀，乃是公之戍死骨。我购得此常卖家，传观四座寂不哗。若采铭文备史事，流传亿代可以箴官邪。
赵意林添构隐几山楼为三层赋诗纪事属予次韵
作者：厉鹗
朝代：清
体裁：古风

经义注上宫，明禋制重屋。楼居自古然，层构择嘉木。乃有列仙儒，思展千里目。静稽喻浩经，一过不再读。般倕恣麾斥，重见四檐扑。俯槛恣窥临，拔地献蛾绿。有如驾飞鸾，倒景互奔逐。予生苦卑栖，篱壁常局束。手攓大涤云，忆昔纵高躅。十年堕尘土，掬水难浣俗。丹梯上更上，碧阑曲复曲。飞翠落襟前，翛然谢五欲。看山不下楼，有酒愿颇足。何减南湖主，群仙誇绘幅。危台休宜三，名园乐非独。为语阮家咸，继声写丽瞩。
赵氏西池看海棠同施自勖作三绝句·其一
作者：厉鹗
朝代：清
体裁：七言绝句

花中戚里此称奇，淑态秾姿想见之。莫笑杜陵穷相眼，丽人行即海棠诗。
赵氏西池看海棠同施自勖作三绝句·其三
作者：厉鹗
朝代：清
体裁：七言绝句

白头那更有风情，撚断吟髭太瘦生。何意一枝禅榻畔，宿妆残醉伴清明。
赵氏西池看海棠同施自勖作三绝句·其二
作者：厉鹗
朝代：清
体裁：七言绝句

亦复奇颠拟放翁，名园可惜锁东风。与君临水偷看处，定爱深红爱浅红。
赵筠谷买得乐安长公主小玉印出以相示予定其为明光宗女熹宗时所称皇八妹者因赋长歌
作者：厉鹗
朝代：清

扬州尘土日纷纷，玉气市中为白云。前朝贵主风流远，认得蓝田小篆文。瑶华栽向瑶阶底，母姓便娟本秾李。泪洒龙髯一月余，移宫仓卒惊罗绮。忠臣岂肯为身图，帝姬入井知群诬。亟封康妃托遗训，谁令国柄归阉奴。云鬟扒角年犹小，亲见乾清尊赵娆。须臾委鬼共销亡，信王握玺瞻天表。初下银河织女机，盈盈十五已胜衣。粉侯才习胶宫礼，便许吹箫出禁闱。贤声戚畹流传寡，江敩无劳让婚者。赐花更得日兄怜，投琼特敕行杯斝。爱学江南浅淡妆，脂田水碓厌豪强。刻成小印柔荑抚，钤记居然宝绘堂。钟漏相催岁华掷，一枝红坠悲秦客。朱缲冷落桥纽昏，不共金箱殉梅额。万年诔德未足哀，贼骑蹴踏都城摧。壮哉都尉又死国，碧血滴到珠襦灰。青奁玩物今犹在，无用摩挲博人爱。为君试续学古编，惆怅虫镂非千年。
赵谷林以汎湖看梅诗见示意林复以诗送梅枝次韵奉答共四首·其一
作者：厉鹗
朝代：清
体裁：七言绝句

今年司冬大妍暖，梅树已发腊前枝。一梢正透竹阴出，只欠王家雪下时。
赵谷林以汎湖看梅诗见示意林复以诗送梅枝次韵奉答共四首·其三
作者：厉鹗
朝代：清
体裁：七言绝句

共载诗篷溯远汀，小红钿破雨冥冥。催人无奈易头白，伴鹤有情还眼青。
赵谷林以汎湖看梅诗见示意林复以诗送梅枝次韵奉答共四首·其二
作者：厉鹗
朝代：清
体裁：七言绝句

瓮头香熟莫逡巡，处处蜂须色斗新。自笑先生东郭宅，冷云满砚未知春。
赵谷林以汎湖看梅诗见示意林复以诗送梅枝次韵奉答共四首·其四
作者：厉鹗
朝代：清
体裁：七言绝句

君家山阁水亭边，冲晓数花明远天。肯伴新诗遣春至，一时香韵两无前。
赵饮谷买得乐安长公主小玉印出以相示予定其为明光宗女熹宗时所称皇八妹者因赋长歌
作者：厉鹗
朝代：清
体裁：古风

扬州尘土日纷纷，玉气市中为白云。前朝贵主风流远，认得蓝田小篆文。瑶华栽向瑶阶㡳，母姓便娟本秾李。泪洒龙髯一月馀，移宫仓卒惊罗绮。忠臣岂肯为身图，帝姬入井知群诬。亟封康妃托遗训，谁令国柄归阉奴。云鬟扒角年犹小，亲见乾清尊赵娆。须臾委鬼共销亡，信王握玺瞻天表。初下银河织女机，盈盈十五已胜衣。粉侯才习胶宫礼，便许吹箫出禁闱。贤声戚畹流传寡，江敩无劳让婚者。赐花更得日兄怜，投琼特敕行杯斝。爱学江南浅淡妆，脂田水碓厌豪强。刻成小印柔荑抚，钤记居然宝绘堂。钟漏相催岁华掷，一枝红坠悲秦客。朱缲冷落桥纽昏，不共金箱殉梅额。万年诔德未足哀，贼骑蹴踏都城摧。壮哉都尉又死国，碧血滴到珠襦灰。青奁玩物今犹在，无用摩挲博人爱。为君试续学古编，惆怅虫镂非千年。
踏莎行·嘉禾道中和江皋
作者：厉鹗
朝代：清

鸭鸭随波，莺莺坐树。天涯芳草疑无路。恼人只有燕梢船，浓春又向船中度。斗酒香留，题襟墨聚。菜花黄了忘归去。韦娘髻子晓妆成，今朝定出湔裙否。
过丁茜园斋观陈洪绶合乐图
作者：厉鹗
朝代：清
体裁：古风

春阴泥杀人，如醉不得醒。东风勒花房，未破小桃杏。朅来过萧斋，款语乐闲静。先生澹荡姿，爱客具佳茗。那用嘲水厄，颇足胜酩酊。自起展褾池，射目惊秀颖。一女亸两鬟，轻红掩斜领。掺手擪长笛，将吹绛唇冷。一女脸如莲，黛色自脩整。襳缡飘回风，轻容曳烟影。半扶琵琶肩，指拨试俄顷。复有两女奴，鸦鬟遮瘦颈。腰身十三四，背面若相请。或是梁绿珠，生自双角井。弟子得宋袆，吹笛入清迥。或是杨阿环，合乐最机警。凤纹逻逤槽，只有阿蛮省。先生木石肠，伐性久已憬。翻然持此幅，傥足娱老境。列屋闭蛾眉，便娟笑齐瘿。无须五斛螺，帘衣兼可屏。
过东平怀苏源明五太守宴集之诗城外山际积水空明疑是小洞庭也即效其体
作者：厉鹗
朝代：清
体裁：古风

夕税驾兮宿东阿，思东注兮若流波。朝秣马兮望东平，霜空皛兮初日生。澹平林兮远如一，寒涨落兮洲溆出。巡中湖兮眄而南，山㒩㒩兮形眠蚕。轻桡去兮思夫君，大藩理兮宴以文。嗟茧丝兮人或扰，怀风流兮散云鸟。命元气兮为余舟，野荒忽兮期同游。
过南华堂追悼谷林
作者：厉鹗
朝代：清
体裁：七言律诗

故人不见已三年，重到池亭更惘然。怅望残梅点残雪，空馀新柳舞新烟。尘凝石畔藏书库，雨损堤边送酒船。何处风流未消歇，幽禽留客语清圆。
过嘉兴
作者：厉鹗
朝代：清
体裁：五言律诗

不到禾兴郡，于今又八年。尖头学绣塔，平底载花船。波冷鸭群语，风高鹭独拳。只除须鬓改，何处不依然。
过宋通问副使朱公少章墓
作者：厉鹗
朝代：清

突兀残碑立古阡，行人犹记绍兴年。青衣已见君王辱，白发何期使节旋。老泪冰天他日恨，遗文《曲洧》至今传。一抔筑并花宫地，夕呗晨钟更惘然。
过宋通问副使朱公少章墓
作者：厉鹗
朝代：清
体裁：七言律诗

突兀残碑立古阡，行人犹记绍兴年。青衣已见君王辱，白发何期使节旋。老泪冰天他日恨，遗闻曲洧至今传。一抔筑并花宫地，夕呗晨钟更惘然。
过张聚五斋观王叔明为陶九成作南村图次卷中全思诚韵
作者：厉鹗
朝代：清
体裁：古风

陶公至正末，养素栖田园。自号小栗里，旷然脱尘樊。文敏之外孙，画迹可晤言。檐端机山秀，篱下谷水源。著书自抱瓮，为农常叩盆。修修疏竹里，欲往造其门。
过微山湖
作者：厉鹗
朝代：清
体裁：古风

青山去迟迟，风柳吹靡靡。湖空生白云，何处吊微子。
过横山饭伏虎禅院
作者：厉鹗
朝代：清
体裁：五言律诗

榔栗横拖去，登临不用扶。寒香接天影，岚色上花须。馔净僧分供，庭空客与娱。平生到难处，结习付圆蒲。
过沂水
作者：厉鹗
朝代：清
体裁：古风

征辕指沂水，惊沙落如雨。禹贡诸大川，北来数凡五。灵源自艾山，其乂始敷土。远会陪尾流，东向沧𬈑吐。穷冬方凝冰，文漪静不舞。居人凿用汲，色莹白如乳。匪云川无梁，横板劣接武。悬车藉众舁，索钱难餍取。喧豗久乃过，偪侧良亦苦。何时舆梁成，神明载县谱。从此隔岸山，快展两眉妩。
过硖石登西山广福院三首·其一
作者：厉鹗
朝代：清
体裁：七言绝句

鱼廛菱市闹秋深，山似蛾眉俯碧浔。我是杭民重遗爱，舍人行处一登临。
过硖石登西山广福院三首·其三
作者：厉鹗
朝代：清
体裁：七言绝句

顾逋翁有读书台，白塔青林相对开。佳处不教容易尽，东山留待后游来。
过硖石登西山广福院三首·其二
作者：厉鹗
朝代：清
体裁：七言绝句

千畦䆉稏望中收，海日初生爽气浮。二十六年弹指过，白头才得倚僧楼。
过苏耕馀教授斋赋赠
作者：厉鹗
朝代：清
体裁：古风

东南大藩地，郡学首古杭。层城閟礼殿，乔木森宫墙。石经有遗刻，奎画宋上皇。七十二子像，拓自龙眠庄。恍若过鲁墟，闻金石丝簧。偏安迹未泯，文治今光昌。侁侁九邑秀，横经愿知方。掌教匪得人，徒令糜官仓。姚江苏夫子，来继徐大章。射策惊汉延，不得贡玉堂。翻然爱冷职，苜蓿春风香。健儿不敢窥，庙壖非牧场。元戎为申诫，卓哉君子强。斋规胡安定，内行陈履常。经师与人师，一身兼所当。奉檄摄山长，皋比拥松冈。说士甘于肉，拔萃皆才良。易书校秋赋，暗中搜乘黄。十年冀北空，俊髦未易量。昨列五三人，堪充童子郎。佗时活国手，合在青衿行。居然老博士，丰颐垂鬓霜。朅来肯访我，冲冻舆台僵。劝我随使车，登华览咸阳。况闻主人贤，冰操出绣肠。兄以发幽忧，怀古多慨慷。鄙性慕栖逸，未获辨鸿装。开年黉舍静，报谒因抠裳。清言忍遽别，竹影移绳床。芼蔬趣留饮，牵迫辞举觞。厚意使心醉，何必同渴羌。斯文准崔蔡，讵可穷公藏。想见寻道味，陈编诵琅琅。三閒屋打头，俯仰宽八荒。从公乐乎此，莫叹瓶无粮。
过集庆寺吊阎妃冢
作者：厉鹗
朝代：清
体裁：七言绝句

香门零落水松牌，一种承恩事已乖。犹胜鸾绡燕地去，莲花国里葬金钗。
过青浦县
作者：厉鹗
朝代：清
体裁：五言律诗

草草冲寒路，船窗西日馀。潮痕上城古，蟹穴入沙虚。飘荡青龙舰，艰难黄耳书。故人今夕见，杯酒惜居诸。
迎峰庵晓起冒雾出山
作者：厉鹗
朝代：清
体裁：古风

攲枕鸟唤客，晓望意必佳。开窗堕茫茫，怅与始愿乖。遂辞已公屋，勇缚双青鞋。前村十重障，不见沽酒牌。近寺湿红隐，孤塔空翠埋。霏林渐成雨，覆礀疑无厓。沾衣不足惜，前进如推排。须臾清风至，湖水镜面揩。夷犹纵一棹，安坐相谈谐。人生本何冀，俯仰殊所怀。
送全谢山赴蕺山书院山长
作者：厉鹗
朝代：清
体裁：七言律诗

初寒官舫晚潮催，知是经师入越来。石篑云深书库满，墨池风动讲堂开。西山饿后推前辈，东箭收将尽异才。我忆旧游何日再，为寻屐齿尚苍苔。
送奕闻计偕北上兼简令兄堇浦
作者：厉鹗
朝代：清
体裁：七言律诗

北风吹雁度黄河，南客偏教席帽驮。都讲才名吾久识，文场秀句子偏多。听鸡晓榜开蕡烛，走马春关试杏罗。棣萼故人如问我，丘园近日自成科。
送施檗斋之官馀姚二首·其一
作者：厉鹗
朝代：清
体裁：五言律诗

江城初识面，又送片帆过。汉县图经古，姚墟山水多。装轻知砥节，名重异催科。好与蛮荒政，同赓里俗歌。
送施檗斋之官馀姚二首·其二
作者：厉鹗
朝代：清
体裁：五言律诗

籍甚高贤后，称诗有典型。清新娴格调，孤峭萃英灵。行幰穿时雨，专祠拜客星。东游应践约，准拟续兰亭。
送春日同沈栾城赵功千游南屏四首·其一
作者：厉鹗
朝代：清
体裁：七言绝句

过雨山烟薄似纱，𢧵湖小艇远闻蛙。绿阴谁见春归路，借问僧家与钓家。
送春日同沈栾城赵功千游南屏四首·其三
作者：厉鹗
朝代：清
体裁：七言绝句

邵家高冢窜香狸，皂荚花中石兽危。一种沧桑山鬼泣，奉香犹记永陵时。
送春日同沈栾城赵功千游南屏四首·其二
作者：厉鹗
朝代：清
体裁：七言绝句

竹篱苔磴摘青梅，倒影风潭石面开。不见故人汪十六，倚阑无与试茶杯。
送春日同沈栾城赵功千游南屏四首·其四
作者：厉鹗
朝代：清
体裁：七言绝句

短长桥外去匆匆，瘦尽莺花莫恼公。明日重来看杨柳，烟条万一忆东风。
送桑韬甫独为天台雁荡之游
作者：厉鹗
朝代：清
体裁：古风

桑君江海人，意气颇超忽。早摘银案髭，归来卧松月。开年雪载涂，山情生勃勃。蜡屐告我行，健似横空鹘。前身打包僧，游迹记髣髴。自言昏嫁了，讵使尘土汨。先为丰十访，次作矩罗谒。携影当朋俦，扶杖即隶卒。拜号独往生，斯语庶非伐。独汎单鸥随，独憩孤树歇。独宿寒凌兢，独行翠窸窣。独吟嵓答响，独沐风晞发。独眺俯鹤巢，独饮侵龙窟。天台峙东南，奇秀甲于越。客儿失雁荡，晚出名驰突。我有中宵梦，往往淩崒屼。输君济胜具，先我结双袜。事不妇子谋，兴为岚霞发。俟君衔袖诗，千载期毋没。
送梅耦长先生罢泰顺令还宛陵
作者：厉鹗
朝代：清
体裁：七言律诗

归去宣州七月初，萧然行李意何如。官身已谢潘怀县，真散应同陶隐居。稍待西风看雪稻，更闻春网荐琴鱼。修船谣似舂陵作，此日云山不负渠。
送沈丈樗崖游汉阳
作者：厉鹗
朝代：清
体裁：五言律诗

长歌行色健，头白此扬舲。江落小孤秀，天寒大别青。囊中名画录，槎上老人星。归去书能寄，餐松对敬亭。
送沈确士归苏州
作者：厉鹗
朝代：清
体裁：七言律诗

满天梅雨合思吴，早挂烟中十幅蒲。白发定能争席否，朱弦曾遇赏音无。人同乐圃文偏洁，宅近灵岩趣不孤。只恐鸥情成閒阻，五湖那复忆西湖。
送舒云亭明府还京二首·其一
作者：厉鹗
朝代：清
体裁：五言律诗

送春兼送客，湖上夕阳船。欲折蘋花赠，相将别思牵。后期如此水，前事只经年。不断吴云影，迢迢直至燕。
送舒云亭明府还京二首·其二
作者：厉鹗
朝代：清
体裁：五言律诗

知君风雅意，为政及前修。梦里乌仍哺，官中犊尚留。邮签携尽室，津树引扁舟。长物隃麋在，何须二顷谋。
避暑河干佛阁时守闸任城六日矣
作者：厉鹗
朝代：清
体裁：五言律诗

守闸复守闸，一朝还一朝。淹迟如此少，热恼岂能消。佛影依高栋，天风对丽谯。他时思在莒，只合乐颜瓢。
邗上逢张浦山即送其重游大梁兼寄桑韬甫
作者：厉鹗
朝代：清
体裁：七言律诗

秀州城下张居士，握手邗江语不休。画里看山殊傲兀，诗中说饼亦风流。马卿谢病谁知已，杜老登台岂壮游。若见故人相问讯，为言忆远雪盈头。
邗沟庙
作者：厉鹗
朝代：清
体裁：七言律诗

䢴溟一道到江回，遗构何年亦壮哉。越国已将藏甲贺，晋人曾见好冠来。祭馀稻蟹犹风俗，梦断梧桐有劫灰。枕墣早知从直谏，中原牛耳得追陪。
邵文庄公温砚为西畴作
作者：厉鹗
朝代：清
体裁：古风

梁溪江左胜，山水清且幽。扶舆磅礴气，多产贤达俦。邵公早解组，吾道困幽忧。北寺毒朝宁，南陔乐林丘。后来高顾辈，公先导其流。东林事孔棘，不及公优游。观公温砚制，创物匪雕锼。读公自造铭，寓意深可求。漫学水火争，当效燮理谋。彼鼎或时覆，我砚常有收。范以金从革，汤沐合赐休。贮以石虚中，即墨行封侯。功成在构炭，文出如蒸馏。耐寒此故交，附热岂足侔。安氏邑大姓，胶山理菟裘。重祠李忠定，公撰迎神讴。侍公超然堂，良冶为公鸠。牵连宜得书，捧砚荣全牛。方君雅好事，什袭比琳球。拓词费毡椎，徵诗遍遐陬。当共竹炉卷，永永传千秋。
邻墙杏花和桑韬甫
作者：厉鹗
朝代：清
体裁：古风

韩公谪江陵，见花忆京辇。我从学圃馀，种杏遮老眼。一枝颇横出，风味极娇软。却窥邻翁墙，晕脸本同产。匹如大小乔，东风嫁各遣。脉脉抱单愁，盈盈欠双撚。故人过题句，语妙不容选。豪家玉阑空，苔没争春楄。美物讵同归，妄心聊为剪。小立斜阳里，诗成一笑筦。
郑筠谷太史挽诗二首·其一
作者：厉鹗
朝代：清
体裁：七言律诗

引疾遄归仅数年，顿成一枕小游仙。故人共惜风流尽，造物偏悭水石缘。新史同修长最擅，遗经独抱子能传。从今玉树深埋后，应有精灵在简编。
郑筠谷太史挽诗二首·其二
作者：厉鹗
朝代：清
体裁：七言律诗

平生笑语乐通怀，亦抱迂疏与俗乖。自重德舆轻绂冕，竟乘神马外形骸。记寻梅下三衣客，忍过城东十字街。酒伴寂寥吟社冷，但馀带草绕空斋。
郑筠谷宫赞姑孰书来兼以歙墨八枚见贶赋此代札
作者：厉鹗
朝代：清
体裁：七言律诗

故人校文在江介，十年閒阔讯平安。素书忽照春坊字，漆点全分墨务官。旧史发凡凭缀述，小诗何意助波澜。风流转忆今来少，欲往青山道路难。
郑筠谷招饮书带草堂同张南漪作
作者：厉鹗
朝代：清
体裁：七言律诗

焚鱼却赋遂初衣，卜筑东皋愿不违。湖上青山如有约，京华白发几人归。举杯中散情偏洽，抚足梅公叹亦非。犹有旧时耕钓伴，迟君西崦笋牙肥。
郯城
作者：厉鹗
朝代：清
体裁：五言律诗

下邑古郯子，寒朝脂我车。亭犹倾盖旧，俗是问官馀。烟舍凝微雪，风餐芼冻蔬。饥时聊慰藉，行役意何如。
都下寓舍偶作·其一
作者：厉鹗
朝代：清
体裁：五言律诗

即次便幽窄，窗深雪纸明。棘墙愁露索，尘市畏风行。自摄安眠食，无求少送迎。瓦瓶钿菊小，伴我一枝清。
都下寓舍偶作·其二
作者：厉鹗
朝代：清
体裁：五言律诗

入洛谁相问，深居等系匏。唐碑从寺勘，秦译借僧抄。风雨新圆梦，云山广绝交。时时期二妙，携手看烟郊。
都下春雪怀里中诸友
作者：厉鹗
朝代：清
体裁：七言律诗

春来旅思极瞢腾，枯坐窗閒类冻蝇。扑絮乍逢燕市雪，摇风不见米家灯。地炉勤拨聊添火，砚滴难融可奈冰。为问孤山梅息秏，几人游舫得闲凭。
酒蟹
作者：厉鹗
朝代：清
体裁：七言律诗

草泥才出海边田，不共茶铛煮碧泉。渔舍西风成昨梦，醉乡清味破中坚。香留皂荚看灯夜，瓶卧黄花小雪天。可惜老饕情思浅，只将一语为君传。
酬英梦堂晚过寓斋元韵
作者：厉鹗
朝代：清
体裁：古风

海津多沮洳，高馆傍古堞。闭门秋草长，无客共日涉。司马方外流，趣远神先惬。主人呼灯至，小坐听风叶。即此寻元言，相期在白业。
醉中天·张龙威送醉蟹
作者：厉鹗
朝代：清
体裁：曲

无复爬沙样。风味付厨娘。纤手红椒擘绣匡，只合糟丘葬。春雨潇潇夜窗，背灯情况，画眉人肯分将事见张敞集。
醉太平·戊午暮春泛舟红桥同授衣帘风联句
作者：厉鹗
朝代：清

杨花满天，榆钱满船。绿阴湖上年年，问谁寻翠钿。桥边酒边，楼前眼前。夕阳一角阑干，对春风可怜。
醉太平五首 其一 看梅宿西溪山庄
作者：厉鹗
朝代：清
体裁：曲

掩筼笆野桥，护莎砌田拗。梅花雪拥阁如巢。供吾侪睡饱。溪深溪浅随春笑，窗明窗暗疑人到。钟初钟绝带诗𫾣，剩香吟半瓢。
醉太平五首 其三 题村学堂图
作者：厉鹗
朝代：清
体裁：曲

村夫子面孔，渴睡汉形容。周遭三五劣儿童，正抛书兴浓。探雏趁蝶，受朋侪哄。参军苍鹘，把先生弄。甘罗项橐，笑古人聪，不乐如菜佣。
醉太平五首 其二 东郊小隐
作者：厉鹗
朝代：清
体裁：曲

小人哉学圃，诸生耳佣书。门前绿柳荫清渠。东风菜吐。游仙枕外分朝暮，牵丝棚外看来去。选官图外论赢输，闲中乐乎。
醉太平五首 其五 初夏园居
作者：厉鹗
朝代：清
体裁：曲

野荼蘼盖瓦，水杨柳穿笆。翠畦深护小人家，看童儿戏耍。种瓜不长东陵价，赐樱不羡长安话。浇蔬不减汉阴佳，任东风过马。
醉太平五首 其四 春雨
作者：厉鹗
朝代：清
体裁：曲

湿东风燕剪，洒芳树秋千。埽晴娘拜惜花天，对珠帘暮捲。濛濛遮住宜春院，丝丝吹上伤春面，潇潇唱出送春筵。好春光去远。
采桑子·晚秋同程松门汎舟红桥登平山堂
作者：厉鹗
朝代：清

重阳过也成虚负，赖有诗仙。肯作延缘，人与黄花共一船。沿堤转尽垂杨路，水影桥边。山影樽前，画出伤秋雨后天。
采菱词二首·其一
作者：厉鹗
朝代：清
体裁：七言绝句

青山影里远闻歌，罥蔓牵丝满镜多。侬比菱花偏背日，郎如菱叶惯随波。
采菱词二首·其二
作者：厉鹗
朝代：清
体裁：七言绝句

鲜于莲子冷鸿头，船尾炊来趁晚秋。一百里中香不断，直从凤口下湖州。
重游焦山信宿石壁庵二首
作者：厉鹗
朝代：清

神山眇何许，欲往不可求。焦公栖隐处，溯沿成后游。众木生夏寒，绝壁衔僧楼。绿阴下无地，江影如雕锼。移来天外帆，淼皛胡豆洲。一窗纳万里，波远斜阳收。禁足花幢古，摄衣筱坞幽。他时风雨至，或见飞龙湫。成连去我久，清兴窈如昨。来逢海月明，遂践携琴约。淙淙水鸣弦，心手两无著。馀音入风林，坐使衣裳薄。夜分江婓悲，古调久不作。行将遍名山，远梦接衡霍。
重游焦山信宿石壁庵二首·其一
作者：厉鹗
朝代：清
体裁：古风

神山眇何许，欲往不可求。焦公栖隐处，溯沿成后游。众木生夏寒，绝壁衔僧楼。绿阴下无地，江影如雕䤹。移来天外帆，淼皛胡豆洲。一窗纳万里，波远斜阳收。禁足花幢古，摄衣筱坞幽。他时风雨至，或见飞龙秋。
重游焦山信宿石壁庵二首·其一
作者：厉鹗
朝代：清

神山眇何许，欲往不可求。焦公栖隐处，溯沿成后游。众木生夏寒，绝壁衔僧楼。绿阴下无地，江影如雕锼。移来天外帆，淼皛胡豆洲。一窗纳万里，波远斜阳收。禁足花幢古，摄衣筱坞幽。他时风雨至，或见飞龙湫。
重游焦山信宿石壁庵二首·其二
作者：厉鹗
朝代：清

成连去我久，清兴窈如昨。来逢海月明，遂践携琴约。淙淙水鸣弦，心手两无著。馀音入风林，坐使衣裳薄。夜分江婓悲，古调久不作。行将遍名山，远梦接衡霍。
重游鹤林寺
作者：厉鹗
朝代：清
体裁：古风

昼长爱清阴，竹舆穿野田。寺门对峻岭，标致馀千年。尘网米老像，香冷马祖禅。空院何所闻，啄木声琅然。颓垣敛古色，剥藓出残镌。高吟亦云苦，后代谁为传。老僧修故事，补植红杜鹃。可惜无客赏，流艳照山烟。朅来迹宛宛，久坐风翩翩。共證不坏性，且就虚堂眠。
重过南湖有感
作者：厉鹗
朝代：清
体裁：七言律诗

路近南湖已怕行，旧游无处不伤情。玩梅小院疑前梦，听雨闲房似隔生。衰鬓照来秋水碧，愁心敲破晚钟清。空王应念迷家子，一缕天香即化城。
重过秋声馆追悼圣几
作者：厉鹗
朝代：清
体裁：七言律诗

斜日生衣更一来，竹边门户讶风开。展书误字曾亲勘，抚树新阴尚近栽。已是披帷无处所，何因化鹤再飞回。牙弦一绝千行泪，山水清音为写哀。
重过秋雪庵
作者：厉鹗
朝代：清
体裁：古风

鱼国开双林，我游不厌屡。柳界护生堤，尽除网罟惧。登楼展四瞩，惟有舟是路。群山远在南，如让水回互。同行兴弥深，蒹葭待秋素。欲验溪僧言，孤桨荡寒兔。
金以宁斋中观苏汉臣埽象图
作者：厉鹗
朝代：清
体裁：古风

西域乘象利战攻，南越贡象趋华风。赵家山河巳幅裂，欲图王会谁能同。当年明禋教车象，象院驱来列成两。开封苏郎设色殊，写出突过阎令上。贝多树㡳风泠泠，蛮奴驭象唯使令。黏香似是孔雀帚，泻水但用频伽瓶。高僧侍者状奇诡，作礼蕃王喻微旨。蹴踏能将大力驯，埽除不使纤尘累。西域之象南越无，六牙四足莲花敷。画院良工具深意，调服强敌如斯夫。君家此图传自昔，仍在钱唐睹奇迹。裁诗复共小低头，香断空斋山月白。
金寿门有犬名曰小鹊要予赋长歌
作者：厉鹗
朝代：清
体裁：古风

高人寓物意本廉，祝鸡抱犊初无厌。要与众嗜相针砭，何来小犬晰且黔。细骹茸尾厥喙尖，美净不使尘泥沾。似舐丹鼎垂舚舑，碧桃花下瑶草馦。仙姝门户防俗觇，一声吠上金背蟾。何人盗取归重櫩，先生得之笑𡝫妗。胜聘狸奴裹吴盐，练香熏透毛鬑鬑。字以宋产辞颇谦，画筒书槴伺守严。虹月舟载僧庐淹，昏钟几杵霜气铦。麸炭火炉雪一杴，读倦抱汝寒无嫌。主人斋钵芹茆腌，饭馀分供味亦甜。鱼砧馋沫休重拈，风人田车咏载猃。卞彬险出决录椠，乌龙锦茵羡香奁。冬郎妒媒语詹詹，一时豪艳诚难兼。爱才萧仆得汝添，绛绘不逐高门炎。边鸾为君拂新缣，下视李迪笔势纤。低头欲入衣𧞋襜，归来涛江卧茅苫。越山钿朵青刺帘，手栽花护娱老𩒹，雪麋名共缥囊签。
金寿门见示所藏唐景龙观钟铭拓本
作者：厉鹗
朝代：清
体裁：古风

嗜古金夫子，贪若笼百货。墨本烂古色，不受寒具涴。便续金石录，明诚不是过。钟铭最后得，斑駮岂敢唾。照眼三百字，字字蟠螭大。抚迹思景云，往事去无那。初剪桑条韦，柘袍受朝贺。范钟崇玉清，搆炭飞廉佐。九乳器未亡，雄词压寒饿。装比李仙丹，徵句迭倡和。虚无奚足称，懋绩于此堕。吾思景钟铭，天笔滥传播。
金寿门过访以诗卷索拙序茶话良久殊慰寒寂
作者：厉鹗
朝代：清
体裁：七言律诗

尔我相看已壮夫，恒河照影昔游徂。江山兴好朋尊隔，罗绮年来一字无。折脚铛边残叶冷，缺唇瓶里瘦梅孤。只应绝调艰为序，卷卷淹留类贾胡。
金江声吴山志成诗以落之
作者：厉鹗
朝代：清
体裁：七言律诗

穷塞驰驱返故林，烟霞兴在老逾深。埽除问舍求田计，校检模山范水心。强至里中添故事，伍胥庙下续新吟。春来雨阻同登约，手把青编子细寻。
金绘卣自湖南游桂林归赋赠
作者：厉鹗
朝代：清
体裁：七言律诗

西南山水敌清都，天与诗人纵目殊。郡有颜公称二始，溪经元子署三吾。钩藤酒美能携否，桂布衣轻得浣无。笑我平生寡游历，相逢子细问娵隅。
金陵移梅歌为嶰谷半查赋
作者：厉鹗
朝代：清
体裁：古风

小玲珑山馆隙地，高高下下多种梅。主人性癖爱奇古，更令远访江之隈。蒋陵气暖首灵谷，花匠家多住凤台。根蟠数世仍护垡，萼点十月先含胚。殷勤拣取六七本，乘涛东下将春回。江神岂是妒花者，鱼龙鼓鬣扬其颏。封姨拗怒得无恙，园丁上番工移栽。南枝记取解束缚，凡卉见之皆舆儓。清泉百道足生意，微阳潜伏扶新荄。西畴居士称好事，行厨招客衔深杯。酒阑客起寒月上，疏影一一堪疑猜。挨石鬅鬙锁水怪，循墙屈曲藏冻虺。预想他时雪满眼，彷佛此际香横苔。不须健步烦杜老，芳心更用狂吟催。
钱舜举摹周昉内人双陆图为梁蔎林作
作者：厉鹗
朝代：清

深宫宴起花阴午，尚觉春寒入眉妩。只将握槊当嬉游，不乱窗前白鹦鹉。两人对局如有思，宝钗半堕云鬓欹。旁观一人凭小婢，骰子欲下春葱迟。蛮靴踏地红鹄觜，金瓶力挽蔷薇水。女官朱敢促朝妆，宿粉残黄忆浓睡。睡浓曾梦双陆输，唐家社稷须人扶。柘袍又出点筹手，乐事可怜同妇姑。画师著眼非穷相，曲眉丰颊当时尚。钱郎摹古能逼真，写出徒令意惆怅。岂知绝代佳人住茅屋，寒机轧轧无膏沐。
钱舜举摹周昉内人双陆图为梁蔎林作
作者：厉鹗
朝代：清
体裁：古风

深宫晏起花阴午，尚觉春寒入眉妩。只将握槊当嬉游，不乱窗前白鹦鹉。两人对局如有思，宝钗半堕云鬟攲。旁观一人凭小婢，骰子欲下春葱迟。蛮靴踏地红鹄觜，金瓶力挽蔷薇水。女官未敢促朝妆，宿粉残黄忆浓睡。睡浓曾梦双陆输，唐家社稷须人扶。柘袍又出点筹手，乐事可怜同妇姑。画师著眼非穷相，曲眉丰颊当时尚。钱郎摹古能逼真，写出徒令意怊怅。岂知绝代佳人住茅屋，寒机轧轧无膏沐。
长相思·绿萼梅
作者：厉鹗
朝代：清

生九疑，住九疑。自小山光染玉姿。碧罗天上飞。春到时，雪到时。独向花中咏绿衣。断魂烟月知。
长至前一日得沈椒园莱州书并惠㲨段阿胶即次去年峄县舟次见赠韵奉答二首·其一
作者：厉鹗
朝代：清
体裁：七言律诗

髯奴书到一阳时，千里冰霜接梦思。宦况知君清似水，穷愁泥我乱如丝。冬堂赠疾烦村觋，晓寺安禅礼导师。只此便应为近状，疏芜笔砚报章迟。
长至前一日得沈椒园莱州书并惠㲨段阿胶即次去年峄县舟次见赠韵奉答二首·其二
作者：厉鹗
朝代：清
体裁：七言律诗

山林钟鼎不同时，谁为殷勤系远思。海内朋交存臭味，卷中诗句叶金丝。井胶旧在郦家注，毛布曾传孔氏师。胏气寒天须底物，感深不道寄来迟。
长至日雪次圣几韵
作者：厉鹗
朝代：清
体裁：七言律诗

荒径人如埽叶稀，归来畏影掩双扉。故乡自异他乡节，三白今看一白飞。积处但添梅格古，烹时更助玉池肥。岁寒与子成来往，大好湖山付落晖。
闰七夕汪西颢自京来津门莲坡招集水琴山画堂分赋
作者：厉鹗
朝代：清
体裁：七言律诗

飞絮漂萍少定踪，西沽何意此相逢。天边星汉刚连闰，人世朋尊不厌重。万里征帆劳似鹊，一宵情话碎于蛬。子归为报湖山侣，满箸莼丝待阿侬。
闰三月三日同人集湖上续修禊效兰亭诗体二首·其一
作者：厉鹗
朝代：清
体裁：四言诗

平湖重阴，烟水相借。眷兹馀月，饯春迎夏。溯沿胜事，莫不代谢。凡我苔岑，宴娱清暇。
闰三月三日同人集湖上续修禊效兰亭诗体二首·其二
作者：厉鹗
朝代：清
体裁：古风

群公悦衿契，布席临芳流。夜雨被众绿，云与山沈浮。重三复重月，一唱还一酬。漫言继兰渚，兴到非外求。
闰九日客广陵同金寿门陈授衣闵廉风江宾谷集吴氏城东水槛
作者：厉鹗
朝代：清
体裁：七言律诗

百年难遇此佳辰，料理残秋发兴新。小户仍修送酒事，薄游先约试香人。钩帘鹤柴凉移影，俯槛鱼床净洗尘。为谢红桥儿女道，不将歌舫污青蘋。
闰四月二十一日集竹墩积照堂联句用颜鲁公石尊联句韵
作者：厉鹗
朝代：清
体裁：古风

闰夏集嘉客，夙起罗清尊。一郡山水古，百年耆旧存。芦深刺船影，竹密捎桥痕。乾鹊噪老屋，长蚑垂前轩。跫然笠屐到，宛尔昆友敦。弃捐薄俗礼，往复同心言。茵溷各安遇，兰艾纷殊根。文缫藉贞玉，白水搴芳荪。恋三宿桑下，留十日平原。浪浪雨鸣瓦，滚滚云出门。急拟括羽似，细并飞丝论。阴机斡溟涬，神化合混元。烟驾不肯驻，日车岂愁翻。林滋梅磊落，溪暖萍温暾。积霭敛万象，大声废群喧。摐金协至听，漱玉清营魂。连蜷蕉心展，䍡𦌉桐花繁。衣黴那可揽，琴润谁能援。飘摇狎鸥鹭，滂沱沐乾坤。谈豪袂时奋，坐久烛屡扪。笔阵俨鱼丽，酒兵犹蜂屯。韵艰困师服，辞骋追文园。天骨森苯䔿，健格超篱樊。诗鹄设三乏，义途驰两轓。上下骚雅际，溯沿清浊源。寂憩蛤吠野，倦欠鸡号村。翳岑俟景霁，吐溜蒙霾昏。渴畏茗奁尽，梦欣香𨥚温。吾侪意气合，缱缱非怀恩。
闲居和丁敬身
作者：厉鹗
朝代：清
体裁：七言律诗

径有青芜石有衣，不嫌萧瑟与心违。邻灯明处先穿树，山雨来时自打扉。营室差能学刘峻，养痾多为拟王微。灾年𣏌菊收犹薄，且辨晨兴小忍饥。
阅金经二首 其一 同吴可堂游潮鸣寺
作者：厉鹗
朝代：清
体裁：曲

竹外青莲座，水边黄面僧。扫叶烹茶折脚铛。迎。罢翻金字经。苍苔径，看碑廊下行。
阅金经二首 其二 浇药井
作者：厉鹗
朝代：清
体裁：曲

抱瓮忘机事，栽花消俗缘。中有桐君上品传。泉。飞流当暑天。云浆咽，主人平地仙。
陆南圻招同人集行庵分咏广陵古迹得秋声馆
作者：厉鹗
朝代：清
体裁：古风

铁牛入宋初，头衔祇翰苑。奉使下南天，芦碧汀洲晚。水村何人居，风叶梢梢偃。声翻六月秋，江吞万里远。榜题亦雅士，竟与渔兄混。奈何谕强藩，不尽王臣蹇。情昵社娘歌，语隐公厨饭。金銮否人在，空画葫芦本。不如此栖迟，宾鸿识肥遁。
陈居中蛮王入贡图
作者：厉鹗
朝代：清
体裁：古风

开缄绢素凝烟霜，笔迹纤妙穷豪芒。七国人物在右方，嘉泰待诏蕃马长。丹丘博士官天章，八分题识俗颇详。顾瑛私印谨所藏，职贡一一来梯航。婵媛四骑君袂良，非卑弥呼名女王。侍儿手捧沈水香，鉴井而孕何荒唐。持衰渡海不得望，真腊风土文豹将。蛮奴对舁乘阮囊，前道猎猎旗飞扬。占城浡泥耳垂珰，锦罽包裹百宝箱。负箱峨峨狒𤝞装，扇饰𣰉毦随侍旁。臣獒䯱髵献西洋，象齿如雪阇婆乡。三佛齐致两骕骦，一匹顿尘一腾骧。此皆鬈发深目眶，向化慕义恭趋跄。复有释子偕雁行，得非奝然与颉颃。九译之及古越裳，宋德如日出扶桑。愿难任人无怠荒，画史再拜陈明堂。
陋巷
作者：厉鹗
朝代：清
体裁：五言律诗

陋巷无来往，深栖几岁华。犬能憎俗客，燕肯恋贫家。遣日书从借，经春药尚赊。晓风偏解事，吹放一林花。
除夕南湖草堂作
作者：厉鹗
朝代：清
体裁：七言律诗

除夕今番景色饶，轻阴门巷渐微潮。出篱水影梅烟动，隔屋春声烛燄销。慈母行年开八秩，太平生世见三朝。野夫不记身名贱，料理杯盘菜甲挑。
除夕同江声寿门堇浦瓯亭诸君登吴山饮酒楼分韵
作者：厉鹗
朝代：清
体裁：七言律诗

危阑徙倚静无哗，共惜流年赴壑蛇。山转晴光馀半壁，渠添雪水贯千家。牵连酒伴生吟思，枨触风情上鬓华。只有故园今夕好，翩翩目极后栖鸦。
除夕宿德州
作者：厉鹗
朝代：清
体裁：七言律诗

客里休寻饯岁筵，河干聊尔息吟鞭。荒村已是裁春帖，茅店犹闻索酒钱。烛为留人迟见跋，鸡防失旦故争先。郎当远铎仍催起，回首东风又一年。
除夕意林送糟藏松江鲈鱼戏报以二绝句·其一
作者：厉鹗
朝代：清
体裁：七言绝句

今夕椒盘兴不孤，一坩添得四腮鲈。钓公近有松江信，满眼烟波陆瑁湖。
除夕意林送糟藏松江鲈鱼戏报以二绝句·其二
作者：厉鹗
朝代：清
体裁：七言绝句

衡门一任岁华流，老矣何知事五楼。忽觉头衔兼两地，鲈乡亭长醉乡侯。
除夕雪中读唐摭言四首·其一
作者：厉鹗
朝代：清
体裁：七言绝句

白衣滥窜惜温岐，五十成名未是迟。何事少师戎幕客，居然两个阿孩儿。
除夕雪中读唐摭言四首·其三
作者：厉鹗
朝代：清
体裁：七言绝句

裴头黄尾姓名殊，怊怅长风过宋都。寄语词人休自许，花钿曾及半妆无。
除夕雪中读唐摭言四首·其二
作者：厉鹗
朝代：清
体裁：七言绝句

贵人莫怪事多忘，索妇留官也不妨。记得泠然书内语，卖浆今又值天凉。
除夕雪中读唐摭言四首·其四
作者：厉鹗
朝代：清
体裁：七言绝句

年年今夕倍情亲，吃果看书剪烛频。一事差赢随计者，雪中不作鬻驴人。
随意
作者：厉鹗
朝代：清
体裁：五言律诗

随意三条径，斜通十亩塘。闲非行散得，乐岂注书妨。水碧全涵日，林红半带霜。何须鄙夫有，寓口一相羊。
集南香斋观窗上树影联句
作者：厉鹗
朝代：清
体裁：古风

日晷近西南，照此窗上树。同心集二三，斗室坐和煦。疏枝幻自交，虚棂晃如赴。斜看乌渐移，空想雀难驻。浓淡染匪真，动摇画亦误。借问何因缘，兼以寒飙故。
集小山堂食熊掌作呈谷林
作者：厉鹗
朝代：清
体裁：古风

熊肥压蛙瘦，长吉语难两。高斋集吟朋，云此自远饷。骈指含浅臕，舐痕隐其上。厨娘缕切馀，无复攫拿状。平生所忌者，持付食肴将。芼以笋菌甜，调之用重酿。馨逸魁羹材，箸起未肯放。遐思深山中，是物最神王。倾崖恣咆嗥，丰草供跌踼。拗树有馀怒，擘人定非妄。导气通仙经，善蛰隐寒嶂。屈伸义或备，肘腋疏周防。是何鸡狗辈，碌碌齐得丧。雄姿堕鼎鬲，罢食为惆怅。
集方环山斋题明宁献王画
作者：厉鹗
朝代：清
体裁：古风

寒斋延明曦，壁讶数峰接。其下松桧阴，斗水穿石摺。岩扉中有人，停琴展幽牒。侍立双玉童，衫袖空翠裛。我疑卢鸿一，期仙磴可蹑。谛观出宁藩，珍重墨林笈。高皇十七子，龙种何蹀躞。晚年慕冲举，自抑金川捷。倖非七国败，思与八公揖。此图寓意耳，深萝神隐惬。浑如匡庐云，尚袅草堂颊。太息南昌城，空宫填落叶。
集易松滋半厂书屋送蒋秋泾还槜李
作者：厉鹗
朝代：清
体裁：五言律诗

同作芜城客，离情忽不任。浮云三塔远，落日大江阴。主礼秋菘剪，宾筵夜烛侵。归桡予亦近，相趁早潮深。
雨
作者：厉鹗
朝代：清
体裁：五言律诗

经秋成久涸，液雨亦知时。稍破萍黏块，微通叶拥池。寒烟飞不去，暮雀宿难迟。竟日支颐坐，何妨类白痴。
雨
作者：厉鹗
朝代：清
体裁：五言律诗

翣翣中宵雨，声繁遂达晨。长风吹不已，幽草洗俱新。闭户耽幽思，褰帷起病身。惟添上池水，煮药更应神。
雨中同符幼鲁圣几汎舟河渚看梅暮至西溪
作者：厉鹗
朝代：清
体裁：古风

春山始可游，逢雨成奇瞩。乱水添鱼梁，奔云出幽谷。低篷何所诣，荡漾转深曲。回瞻云峰远，前与花林逐。寒姿媚荒筠，一一事膏沐。因依远人境，摇动沦漪绿。客有解清琴，雨深音断续。暝色入孤弦，风灯湿茅屋。去舟尚踌躇，花光看不足。
雨中柳渔招同诸公汎舟北郭看桃花用少陵江畔独步寻花韵七首·其一
作者：厉鹗
朝代：清
体裁：七言绝句

逞晴预作看花约，无奈一宵风雨狂。司家桥头淮船路，三尺水满土鱼床。
雨中柳渔招同诸公汎舟北郭看桃花用少陵江畔独步寻花韵七首·其七
作者：厉鹗
朝代：清
体裁：七言绝句

莫愁冲雨回船早，明朝看即落红催。老夫一春好怀抱，不向花开何处开。
雨中柳渔招同诸公汎舟北郭看桃花用少陵江畔独步寻花韵七首·其三
作者：厉鹗
朝代：清
体裁：七言绝句

村回港曲见渔家，带雨飘来几片花。荡桨应知有春色，打篷幸不在天涯。
雨中柳渔招同诸公汎舟北郭看桃花用少陵江畔独步寻花韵七首·其二
作者：厉鹗
朝代：清
体裁：七言绝句

夭桃秾李上河滨，霎霎濛濛湿好春。雨师若借霜威避，东道应知是主人。
雨中柳渔招同诸公汎舟北郭看桃花用少陵江畔独步寻花韵七首·其五
作者：厉鹗
朝代：清
体裁：七言绝句

不辨花源西复东，年年花事雨兼风。鸭头依旧十分绿，人面可如前度红。
雨中柳渔招同诸公汎舟北郭看桃花用少陵江畔独步寻花韵七首·其六
作者：厉鹗
朝代：清
体裁：七言绝句

柴门临水自成蹊，吹湿青青酒旆低。桑眼含时未蚕浴，花枝重处有鸠啼。
雨中柳渔招同诸公汎舟北郭看桃花用少陵江畔独步寻花韵七首·其四
作者：厉鹗
朝代：清
体裁：七言绝句

半山山半出云烟，无处花多不可怜。七娘子庙何人到，折取繁枝供几筵。
雨中汎舟三潭同沈确士作
作者：厉鹗
朝代：清
体裁：古风

一雨湖山破清晓，云外诸峰殊杳杳。问谁著眼到空濛，只有斜风吹白鸟。斜风忽断縠文铺，坏塔平林乍有无。浓拖高柳三升墨，乱打新荷万斛珠。画船低似荷花屋，瑟瑟梢梢閒芦竹。可惜今宵五月寒，不同我友三潭宿。
雨中汎舟过筱园三首·其一
作者：厉鹗
朝代：清
体裁：五言绝句

三日邗沟雨，能添打桨声。红荷如欲语，白鸟故相迎。
雨中汎舟过筱园三首·其三
作者：厉鹗
朝代：清
体裁：五言绝句

微雨或时作，乡心何处消。垂杨拍新涨，烟艇第三桥。
雨中汎舟过筱园三首·其二
作者：厉鹗
朝代：清
体裁：五言绝句

水亭布砚席，初蝉流碧树。菰芦积无边，不辨来时路。
雨中江上六言四首·其一
作者：厉鹗
朝代：清
体裁：六言诗

树外雨随风至，塘边水入田流。帆低庙子沙口，人语龙山渡头。
雨中江上六言四首·其三
作者：厉鹗
朝代：清
体裁：六言诗

村娃向井提瓮，田父冲烟曳柴。老我三家竹墅，宜人一緉棕鞋。
雨中江上六言四首·其二
作者：厉鹗
朝代：清
体裁：六言诗

橘蠹化双飞蝶，桑芽饲再熟蚕。隔岸云屯黑白，近城岫洗青蓝。
雨中江上六言四首·其四
作者：厉鹗
朝代：清
体裁：六言诗

梅候不便北客，波官多赛南朝。江平观涨小艇，雨歇迎神洞箫。
雨中耕民寄新诗兼贶丸药奉答二首·其一
作者：厉鹗
朝代：清
体裁：古风

抱痾卧旬日，春物遂已深。流光惜晼晼，天色空沈沈。密雨泫苔径，轻云冒花林。花飞憺世虑，苔积娱冲襟。开缄有佳约，霁景犹可寻。
雨中耕民寄新诗兼贶丸药奉答二首·其二
作者：厉鹗
朝代：清
体裁：古风

若士思远游，达人谢拘束。身如腰鼓颡，四尘自奔触。岂无上药草，病求恒不足。惠而思好我，更徵桐君录。顾我寡裨益，拜命亦良辱。
雨中肩舆至永兴寺看绿萼而返
作者：厉鹗
朝代：清
体裁：七言律诗

篮舆轧轧傍溪隈，野寺看梅又一来。旧壁诗憎山雨败，危楼花遣午钟催。两朝双干江南少，碧藓青须竹外开。折取尚愁添口业，誇人载得绿珠回。
雨中舟过衡山漾
作者：厉鹗
朝代：清
体裁：古风

竹溪止三宿，流连极文宴。遂为郡中行，解缆疏雨溅。芳尊惜坠欢，泽国起遥眄。沿洄舟转滞，风逆如激箭。出浦即通川，川光递隐见。白云被青嶂，弥望铺组练。居民非楚俗，商气满吴甸。谁能生古愁，坐令齿发变。
雨中许莳庭春嵓招同诚夫笠人汎舟北郭看花二首·其一
作者：厉鹗
朝代：清
体裁：五言律诗

试问花馀几，舟游贵及时。风轻摇燕尾，雨细湿鹅儿。红素霏霏暗，林坰漠漠吹。一峰青乍破，乞取晚晴宜。
雨中许莳庭春嵓招同诚夫笠人汎舟北郭看花二首·其二
作者：厉鹗
朝代：清
体裁：五言律诗

村转疑无路，平生数问津。花閒上塘水，云里皋亭神。俗古知栽植，人闲即隐沦。多君好兄弟，刻意此怜春。
雨中过安隐寺寄吴瓯亭
作者：厉鹗
朝代：清
体裁：五言律诗

寒雨跧篷底，经过古道场。云连山懵懂，松罨殿荒凉。旧酌名泉冷，追思去日忙。何当约双屐，重与试旗枪。
雨中过莺脰湖
作者：厉鹗
朝代：清
体裁：七言绝句

钓徒何处访元真，来往江湖浪迹频。青草绿波如送客，斜风细雨欲留春。
雨中过锡山
作者：厉鹗
朝代：清
体裁：古风

寒塘淼淼风䀨聒，冻耳唯闻橹床拨。九龙头角半入云，只有东峰塔颖脱。隔岸人家倚衰柳，带湿炊烟青一抹。帆迟目短望渐遥，颇羡安居对疏豁。秦馀杭山次第迎，为乞红萍照裘褐。
雨中金灯花
作者：厉鹗
朝代：清
体裁：五言律诗

尽日凄凉雨，丛花照素秋。碧檠看最瘦，红艳欲俱流。有泪长门夜，无人小院幽。更怜湖畔路，翠烛冷飕飗。
雨中集秋声馆观唐于府君墓志铭砖
作者：厉鹗
朝代：清
体裁：古风

梅雨澌澌守环堵，书客无悰远相聚。比邻唐砖未成土，呼童盥手为迎取。緃广盈尺制朴古，厚径三寸半蚀腐。于君昌峤字光宇，贞元朝士谁比数。场有小铺司潟卤，奉公夕惕亦矜许。井桑缺一嗟薄祜，四十字井韵所谱。终于家堂皋某甫，葬之大墓厥子五。小犹𩭤角语栖苦，文简而该较繁愈。剥如弦蟾翳复吐，新亭山阳几风雨。近人掘自青枝坞，湖影冥濛失封树。千年见日辟幽户，阿紫元驹郁馀怒。织乌西飞谁作主，发丘中郎当贷汝。峨峨秦亭名可补，图经续者势𪑜𪐴。墨响手拓好藏弆，远胜金台寻石鼓。
雨后
作者：厉鹗
朝代：清
体裁：五言律诗

返照残云敛，柴门似水清。芦梢分渚响，瓜蔓过墙生。在昔三驺饮，传闻五鼎烹。野夫欣雨足，米价及时平。
雨后写望
作者：厉鹗
朝代：清
体裁：七言绝句

风敲病叶入疏棂，云破寒山数笔青。十日鼓琴晴始出，夕阳依旧满回汀。
雨后南湖晚眺
作者：厉鹗
朝代：清
体裁：七言律诗

新涨夜来平钓矶，田家桥外凉浽溦。湖云倒破山一角，水叶乱摇风四围。六月披绵气候变，扁舟弄笛行人归。吴兴城南我旧识，小水晶宫知者稀。
雨后同蔚洲登大观楼望隔江山色作二首·其一
作者：厉鹗
朝代：清
体裁：五言绝句

一片阑外帆，帆外山藏雨。秋翠忽飞来，都染瓜洲树。
雨后同蔚洲登大观楼望隔江山色作二首·其二
作者：厉鹗
朝代：清
体裁：五言绝句

逶迤青不断，润州入升州。一重复一掩，不掩南渡羞。
雨后坐孤山
作者：厉鹗
朝代：清
体裁：七言律诗

林峦幽处好亭台，上下天光雨洗开。小艇净分山影去，生衣凉约树声来。能耽清景须知足，若逐浮名愧不才。谁见石阑频徙倚，斜阳满地照青苔。
雨后游蕺山戒珠寺遂至怪山宝林寺
作者：厉鹗
朝代：清
体裁：古风

越城四面清流涵，轻䑳小楫如浮骖。秋霖乍歇叶初下，发兴便欲穷幽探。城中八山首采蕺，君王辛苦谁能堪。桥边不遇题扇媪，右军弥勒偏同龛。栋挠瓦堕豆房破，病僧霜发垂䰐鬖。告诉频年困水厄，物力讵足营伽蓝。墨池深黝覆石穴，时见邻叟汲满甔。逡巡太息下山去，龟形岫转城东南。势若飞来尚浮动，湿云懵懂萦槠楠。登阶礼拜彦公像，屋底鳗井深潭潭。盘回折磴苔滑汰，绝顶扑眼来烟岚。浓青冷碧渐褰露，什十伍五兼参三。馀霞忽抹天尽处，倒射塔杪殷红酣。同游相与话旧事，许掾再世梁王谙。太清以后乱既甚，七官兄弟寻戈锬。岳阳仅存赖黑獭，江陵蕞尔古子男。称尊践阼崇庙祀，蜡鹅稍洗维摩惭。居然辍御闻妇臭，都讲一现仍优昙。前因不昧相轮建，波旬劫内愿力担。次律松下发书瓮，乐全梁上开经函。世閒贵仕无可语，吐丝往往缠春蚕。凄然归袂薄寒袭，明日更上林中篮。秦稽佳处难悉数，安得随地留茅庵。
雨夜旧房二首·其一
作者：厉鹗
朝代：清
体裁：五言律诗

夜半残春雨，空楼远响哀。因成合衣寝，梦索寓钱来。惑溺通人诮，凄凉宿世该。去年当此夕，正把诉离杯。
雨夜旧房二首·其二
作者：厉鹗
朝代：清
体裁：五言律诗

犹似昔离居，夜雨空帷处。淅淅不同听，沈沈隔何许。柔乡谢慧男，退相惊天女。茹恨待平明，残膏出饥鼠。
雨夜述怀十三韵
作者：厉鹗
朝代：清
体裁：五言排律

痴云催暝早，坐觉泻幽淙。院静无来雁，天阴绝吠尨。薄寒初淅淅，孤烛自幢幢。触迕愁难断，峥嵘意未降。畏途同历阪，残岁类奔泷。入世憎高髻，浇胸漫满缸。前尘青豆舍，旧梦碧油窗。曲踊何烦百，吹篪信少双。浮沈仍蠹简，浩荡想渔艭。虚冒栖迟好，须安里俗哤。朋欢违尺素，诗敌束空杠。倦枕敧还醒，清钟远更撞。几时深卜筑，绕户种鸡腔。
雨夜闻雁
作者：厉鹗
朝代：清
体裁：七言律诗

灯花不向雨中开，拥被愁闻雁叫哀。深黑云天筝柱落，昏黄庭院橹声来。谁家关塞书难寄，到处江湖羽易摧。甚欲孤篷南浦宿，残芦滴响梦惊回。
雨宿卧龙山僧舍分韵
作者：厉鹗
朝代：清
体裁：五言律诗

越国此山古，听松占小楼。清钟不散雨，破寺共吟秋。漫阻青鞋兴，如添白发愁。邪溪风日好，试上采菱舟。
雨宿永兴寺
作者：厉鹗
朝代：清
体裁：古风

山楼一灯寒，萧寥送清响。暗生平地云，湿堕幽蹊橡。遂成三宿桑，题壁记畴曩。安居遇多雨，佛说发精想。横窗双绿萼，交影入苍茫。趺对妙香裹，梦寐杂咏赏。隔屋喧春禽，明将进溪榜。
雨泊故城寄嶰谷半槎
作者：厉鹗
朝代：清
体裁：七言律诗

不待迷途觉昨非，扁舟寥落寸心违。孤城风雨秋更断，千里关河旅梦飞。幸托良朋全远志，莫教慈母寄当归。平生浪说交游遍，更有何人重芰衣。
雨泊桐扣二首·其一
作者：厉鹗
朝代：清
体裁：七言绝句

晚际开襟共看泉，山头云起野风颠。白龙潭上飞来雨，引我菰蒲夜泊船。
雨泊桐扣二首·其二
作者：厉鹗
朝代：清
体裁：七言绝句

三更雨歇冷于秋，剪烛题诗剧未休。四面乱蛙声里坐，不知元在古杭州。
雪中圣几招饮秋声馆用前韵
作者：厉鹗
朝代：清
体裁：七言律诗

高闲今似伟明稀，迟我冲寒𣢾竹扉。笑伴近来云易散，吟情豪甚雪争飞。力将陶谢追风雅，耻共张何较瘦肥。玉茗花前一尊酒，病颜先为发春晖。
雪中西溪归舟
作者：厉鹗
朝代：清
体裁：古风

兴尽归亦好，野艇仅容膝。推篷山趣多，肆目愁易失。云雪相模糊，粉墨一萧瑟。桥危积未平，篁深飘更密。中閒五六人，把酒兼散帙。范宽与赵干，正复难下笔。
雪后同耕民汎舟北郭游一僧舍颇尽幽趣
作者：厉鹗
朝代：清
体裁：七言律诗

腊尾能为寂寞游，恰经野渡有渔舟。过桥溪水斜风急，带雪僧房落日幽。世外话销商陆火，林中春在木棉裘。平皋鹤叟今何处，吟望寒山共点头。
雪后同金江声过直指庵寻韩平原阅古泉遗迹
作者：厉鹗
朝代：清
体裁：古风

委巷不知山，倚山构莲宇。寻幽翻旧史，定是韩王府。佛阁踞池上，寒藻摇翠缕。有如半破月，嵓畔一泓吐。桃坡缭其巅，岁久疑鬼斧。当时劳人工，用以贮歌舞。折鼎尚包羞，覆车孰禦侮。文章累词人，姚冶惑远祖。同来近残腊，谁作云岫主。融雪添波痕，半瓢为酌取。讵闻丞相嗔，荒凉真阅古。
雪晴
作者：厉鹗
朝代：清
体裁：古风

积雪色固佳，消雪无留痕。南荣闻馀滴，东暾暧微温。既霁风渐柔，浅绿含陈根。苕颖行有时，静念造物恩。余拙谢百事，抱影寄空村。净名经卷在，昔诵尚默存。婆娑一室閒，妙香领无言。
雪晴寄可堂龙泓
作者：厉鹗
朝代：清
体裁：七言律诗

元冥夺春三日雪，雪晴日出寒逾严。炉温覆手未忍别，裘敝里身无可添。玉立数峰在北户，泉垂几滴当南檐。西溪梅信行复动，野艇料理诗瓢兼。
雪狮儿
作者：厉鹗
朝代：清

雪姑迎后，房栊护得，黄睛明润。扑罢蝉蛾，更弄飞花成阵。穿篱远近。未肯傍、茸毡安稳。念寒夜，偎衾暖处，梦寻灯晕。绕膝声声低问。似无鱼分诉，怜伊娇困。展膊屏前，髣髴三生犹认。怀春最恨。渐取次、归来难准。琼签尽。上案晴蟾铺粉。花毛褐染，炎天尚记，荷塘争浴。鼠卜閒时，画损砌苔幽绿。阑干几曲。任侧辊、横眠初熟。恰又敛，翛翛金尾，蝶衣偷蹴。忽起惊跳风竹。听蝇鸣茶鼎，何曾轻触。暮眼才圆，香绮丛边看足。檐声断续。休吃尽、草芽盈掬。娱幽独。胜了狻猊镂玉。妆楼正卧，底须诘取，于菟痴小。解事吴娃，戏学凤仙亲捣。红丝缭绕。便万贯、呼来还少。防失却，袅蹄重铸，閒坊寻到。蟋蟀吟中醒悄。正无声四壁，立残斜照。不捕依然，阶药纷披藏好。携儿乳饱。从榻畔、微温相恼。春回早。八九墙阴新扫。称伊虎舅，斑斑玳瑁，身边频觑。食有溪鲜，又上小庭高树。如丘拗怒。想唤汁、多应回顾。何事费，峨眉画手，穴中空怖。延颈盘旋争赴。笑绿沙帏底，深怜群聚。销得侯封，也算北门长护。青钱百数。买双耳、微痕添锯。窥鹦鹉。月季花前亭午。
雪狮儿·其一
作者：厉鹗
朝代：清

雪姑迎后，房栊护得，黄睛明润。扑罢蝉蛾，更弄飞花成阵。穿篱远近。未肯傍、茸毡安稳。念寒夜，偎衾暖处，梦寻灯晕。绕膝声声低问。似无鱼分诉，怜伊娇困。展膊屏前，髣髴三生犹认。怀春最恨。渐取次、归来难准。琼签尽。上案晴蟾铺粉。
雪狮儿·其一
作者：厉鹗
朝代：清
体裁：词

雪姑迎后，房栊护得，黄睛明润。扑罢蝉蛾，更弄飞花成阵。穿篱远近。未肯傍、茸毡安稳。念寒夜，偎衾煖处，梦寻灯晕。绕膝声声低问。似无鱼分诉，怜伊娇困。展膊屏前，髣髴三生犹认。怀春最恨。渐取次、归来难准。琼签尽。上案晴蟾铺粉。
雪狮儿·其三
作者：厉鹗
朝代：清

妆楼正卧，底须诘取，于菟痴小。解事吴娃，戏学凤仙亲捣。红丝缭绕。便万贯、呼来还少。防失却，袅蹄重铸，閒坊寻到。蟋蟀吟中醒悄。正无声四壁，立残斜照。不捕依然，阶药纷披藏好。携儿乳饱。从榻畔、微温相恼。春回早。八九墙阴新扫。
雪狮儿·其三
作者：厉鹗
朝代：清
体裁：词

妆楼镇卧，底须诘取，于菟痴小。解事吴娃，戏学凤仙亲捣。红丝缭绕。便万贯、呼来还少。防失却，袅蹄重铸，閒坊寻到。蟋蟀吟中醒悄。正无声四壁，立残斜照。不捕依然，阶药纷披藏好。携儿乳饱。坐榻畔、微温相恼。春回早。八九墙阴新埽。
雪狮儿·其二
作者：厉鹗
朝代：清

花毛褐染，炎天尚记，荷塘争浴。鼠卜閒时，画损砌苔幽绿。阑干几曲。任侧辊、横眠初熟。恰又敛，翛翛金尾，蝶衣偷蹴。忽起惊跳风竹。听蝇鸣茶鼎，何曾轻触。暮眼才圆，香绮丛边看足。檐声断续。休吃尽、草芽盈掬。娱幽独。胜了狻猊镂玉。
雪狮儿·其四
作者：厉鹗
朝代：清

称伊虎舅，斑斑玳瑁，身边频觑。食有溪鲜，又上小庭高树。如丘拗怒。想唤汁、多应回顾。何事费，峨眉画手，穴中空怖。延颈盘旋争赴。笑绿沙帏底，深怜群聚。销得侯封，也算北门长护。青钱百数。买双耳、微痕添锯。窥鹦鹉。月季花前亭午。
霓裳中序第一·宋德寿宫芙蓉石在南榷署
作者：厉鹗
朝代：清

墙阴拥翠浪。搔首繁华成俯仰。藤络苔皴草长，是亲见光尧，蓬莱无恙。香销玉葬。怕夜深、山鬼来往。凄凉处、奉华旧阁，记否捲帘赏。惆怅。疏蛬藏响。雨洗净、嶙峋十丈。芙蓉孤倚月幌。问点额宫梅，已归天上。冷衙蜂乍放。不照到、铜沟腻涨。青芜里、宣和金字，也是此情况。
露华·玉簪秋海棠同置小瓶词以写之
作者：厉鹗
朝代：清

楚云梦远。觅鬓底瑶肪，悄在秋苑。素萼乍攲，遮住青鸾轻扇。最怜付与红儿，只隔幔纱遥见。凉飔度，嫣然笑拈，闹扫初绾。明河坠露分半。称香浸铜瓶，胭粉零乱。几点唾壶情泪，翠襟吹溅。倚妆静看搔头，又恐一枝敲断。丹白想，亭亭夜深自遣。
青歌儿·悼吴中歌者
作者：厉鹗
朝代：清
体裁：曲

花前偷回娇盼。赏知音、舞袖弓弯。何处秋坟唱夜阑。抛却青团扇。儿闲风流旦元夏雪蓑青楼集李娇儿人目为风流旦。
青溪叹
作者：厉鹗
朝代：清
体裁：古风

七月三日天沈沈，海风吹作三日霖。黟山妖蛟最得意，夜拔潭穴漂嵚崟。水来青溪十丈许，鼓怒直使胥涛瘖。胥涛气短退三舍，人如白蘋蔽江下，屋材家具满江汊。呜呼青溪之人何辜于苍穹，人人尽在秋梦中，不知魂游龙伯宫。
韩晋公五牛图
作者：厉鹗
朝代：清
体裁：古风

一牛胡襜阴虹属，其头随意龁枯棘，转噍不肯休。一牛徐步得自由，弯弯双角二尺修，考工有语牛戴牛。一牛植立不见尾，黄钟满脰鸣声牟。一牛日高陇上昼耕罢，回顾舚舑吐舌，欲饮陂塘流。惟有一牛施穿络，得非王鞅兼裴鞧。触墙那解成八字，奔驰不息知何求。有唐韩晋公，名迹今传留。集贤官画偶失收，济南别驾跋尾遒。晋公功业在节镇，转输万斛江淮舟。尔时助国遏狂寇，首重力穑乃有秋。乌犍白牯禁出境，图此无异听田讴。广桑山中悟夙世，臣节终守绘事优。幕客戴嵩早人室，遗笔不见令人愁。君今百里携示我，故物知出宋商丘。竹垞诗妙珊瑚钩，我欲蹑步非匹俦。但当学取荥阳褚氏相牛法，烟蓑雨笠追逐碌碡村中游。
顾丈月田招同人南屏让师房避暑分得叶字
作者：厉鹗
朝代：清
体裁：古风

僧房有嘉招，销夏幽事惬。一艇溯空明，风漪平帖帖。宿云晓未收，湖南秋已浃。入港低水花，穿林响露叶。骄阳似避人，经楼旷可蹑。断塔兀当窗，连山远于堞。径转岩阴侵，堂开泉气摄。休公苦爱客，蔬果纷稠叠。瘦仿岛可诗，澹续宗刘业。何当为后游，更步松閒屧。
顾丈月田挽诗二首·其一
作者：厉鹗
朝代：清
体裁：七言律诗

如此湖山要主盟，才从晚岁识先生。为官落魄人皆笑，好客风流世尽倾。小别何堪成永诀，长留应是有诗名。一杯酹向帷堂影，伤逝悲秋无限情。
顾丈月田挽诗二首·其二
作者：厉鹗
朝代：清
体裁：七言律诗

几年吟赏得追陪，谁道风霜两鬓催。出郭看花无一老，寻山冒雨岂重来。室中灵照悲犹小，门外羊昙恸不回。闻道弥留有佳句，可知地下乏仙才。
顾丈月田遗罗浮丹灶泥
作者：厉鹗
朝代：清
体裁：七言律诗

寻真高步向罗浮，曾向冲虚观里游。九转已成仙岁月，一丸犹带晋阳秋。虹光几度嵓头现，赤埴今从掌上留。学取方回封户法，也堪独往谢凡俦。
题七姬权庴志拓本
作者：厉鹗
朝代：清
体裁：古风

潘将军识将沼吴，出战未北摧群珠。雉经聊酬贯鱼宠，鬼妾肯奉他人娱。齐云绮罗付一炬，无此高文照千古。春深谁上七姬坟，月明曾过三兴土。
题三弟子山遗诗后
作者：厉鹗
朝代：清
体裁：五言绝句

人逐残灯灭，行留断雁孤。年年年尽夜，空有泪模湖。
题东坡先生雪浪石盆铭拓本即用雪浪石诗韵
作者：厉鹗
朝代：清
体裁：古风

中山奇石犹云屯，苏公笔阵书林尊。回环属读有奇趣，如月照壁难霾昏。当年炮材久摧落，雨淋日炙眠沙村。偶然寓意在乡土，便如雪浪争夔门。九华明窗未能买，一颦眉绿偕销魂。人间贪著尽幻妄，要须禅喜穷荄根。不见宣和筑艮岳，峰峦万态金填痕。汴围日急取作炮，世事变化安可论。摩挲已似铜狄话，拄杖谁窥玉女盆。如公伟人不可见，只有文字千年存。
题亦谙上人黄山图
作者：厉鹗
朝代：清
体裁：古风

忆昔观此图，南屏倚高阁。松云荡心魂，有句不能作。冉冉七阳秋，南北缚双屩。去年东阿城，逢师瘦于鹤。如闻化人心，积苏故可托。停车通一语，游戏除六凿。我归师亦归，昨梦风埽箨。尘缠最惭愧，咫尺迹如削。入春独掩关，窗疏迟景落。此图忽寄示，逋句云当索。旧观已复还，慰眼暂为乐。似證飞行仙，层层度林壑。唯闻木莲花，香气满寥廓。真幻两无住，黄山被师攫。借师画中禅，聊尔资嗢噱。
题余葭白青灯雪屋图
作者：厉鹗
朝代：清
体裁：古风

贱子客广陵，尘土感骚屑。白帝初执矩，赤熛未弭节。何方解炎歊，嘘以庾郎雪。移我堕寒林，短纸开凹凸。销馀复待伴，入夜气严洁。琤然落风枝，梦醒觉衾铁。灯光与雪光，争此破窗穴。直身凛自持，孤吟惨不辍。琴弦为一心，虽冻讵肯折。起视江外山，玉立正清绝。寤言期斯人，岁晚袪内热。
题冒辟疆姬人金圆玉水墨秋葵图
作者：厉鹗
朝代：清
体裁：七言绝句

金盏横攲醉不胜，墨痕秋晕一奁冰。西园老尽佳公子，看画花枝学信陵。
题冒辟疆姬人金圆玉水墨秋葵图
作者：厉鹗
朝代：清

金盏横欹醉不胜，墨痕秋晖一奁冰。西园老尽佳公子，看画花枝学信陵。
题冯绩渊无波艇
作者：厉鹗
朝代：清
体裁：七言律诗

规制分明六扇篷，窗开螷㱿小阑红。长依茶灶笔床畔，时泊疏花瘦石中。大地四游俱在水，人閒万斛那禁风。争如安稳家园乐，只把诗筒当钓筒。
题北岭将军庙二首·其一
作者：厉鹗
朝代：清
体裁：七言律诗

北山栋宇自秦馀，仗剑英姿尚凛如。逐鹿似闻遗恨事，止麟应有补亡书。灵旗往往惊樵牧，社酒年年福里闾。三户到头仍一蹶，英雄无命足欷歔。
题北岭将军庙二首·其二
作者：厉鹗
朝代：清
体裁：七言律诗

摩挲古碣郁离文，未著当年汗马勋。松响忽吹空际语，山光乍卷阵前云。不须白石题神号，解使青溪靖寇氛。归路班荆逢野老，至今犹说厉将军。
题华秋岳浴鹅图
作者：厉鹗
朝代：清
体裁：七言绝句

昙𥗝村中我旧过，嗔船无力困沧波。近来颇厌书生幻，不爱笼鹅爱浴鹅。
题华秋岳诗卷
作者：厉鹗
朝代：清
体裁：五言律诗

我爱秋岳子，萧寥烟鹤姿。自开方溜室，高咏游仙诗。云壁可一往，风泉无四时。沧洲画成趣，傥要故人知。
题友人北墅耕读图
作者：厉鹗
朝代：清
体裁：古风

人生良计无如耕，子真谷口垂高名。人生至乐无如读，庄叟曾云学为福。从来二事合并难，耕兮求富读求官。何如九年之耕十年读，悦心果腹相盘桓。君家归锦桥西住，北墅连延夹城路。白荡波通柳外村，秦亭翠见烟中树。颇闻卜宅先诛茅，买田绕屋书成巢。自资地利鄙悝鞅，每探古义穷娲庖。文度佳儿美无匹，膝下承欢堪永日。闲将耕读作贻谋，辍耒荒经俱有失。几时汎艇过幽居，拟趁红荷销夏初。瓜圩菱港经行遍，蚕书蟹略钞誊馀。吟声未断农歌起，恍忽置身图画里。比邻近喜有同心，我诗请示茨檐子。
题友人读书图
作者：厉鹗
朝代：清
体裁：古风

人言明山宾，读书何堪官。君胡读不辍，岂乐在考槃。不见当路子，百年但笑端。臧谷等亡羊，我自惜跳丸。仲任苦阅市，令狐常借看。况此签帙富，津逮知非难。是身椰子大，万卷何处安。憎人异郗公，中有渤澥宽。
题吴丈志上小像
作者：厉鹗
朝代：清
体裁：五言律诗

我识石仓叟，长身比鹤癯。青衫旧名士，白发老潜夫。城市看花入，溪山载笔俱。襄阳习凿齿，著述近来无。
题吴志行从军图
作者：厉鹗
朝代：清
体裁：七言律诗

故写军装作远游，比于客帐梦封侯。书生有分垂青史，烈士何当叹白头。草檄手闲秋巷冷，淅矛语险暮云愁。不如共我跏趺坐，千古貂蝉付一沤。
题周兼南唐小周后写真四首·其一
作者：厉鹗
朝代：清
体裁：七言绝句

未合双鬟最小身，秦淮明月白门春。汉宫莫话昭阳事，更有人閒返卧人。
题周兼南唐小周后写真四首·其三
作者：厉鹗
朝代：清
体裁：七言绝句

群花偃亚小亭孤，卯酒朝酣倦欲扶。可记画堂南畔见，背人无语问流珠。
题周兼南唐小周后写真四首·其二
作者：厉鹗
朝代：清
体裁：七言绝句

已识君王尚待年，新词侧艳外边传。销魂貌出提鞋样，压倒南朝步步莲。
题周兼南唐小周后写真四首·其四
作者：厉鹗
朝代：清
体裁：七言绝句

命妇随朝掩泪光，虚闻龙衮纪兴亡。画师自有春风笔，不写伤心入汴梁。
题周少穆所藏马和之小景二首·其一
作者：厉鹗
朝代：清
体裁：七言绝句

六飞当日驻钱唐，曾画毛诗马侍郎。五百年来遗墨尽，秋林曳杖见吴装。
题周少穆所藏马和之小景二首·其二
作者：厉鹗
朝代：清
体裁：七言绝句

便娟小楷媚多姿，似见杨家弄笔时。南渡已无文字禁，宫闱也爱写苏诗。
题大宗松吹书堂图
作者：厉鹗
朝代：清
体裁：古风

阅世翛然涤烦矶，著书种松皆十围。居士散发兼散衣，疏钗满地开林扉。羃翠蒙烟漏朝晖，须臾动影飒欲飞。风驭适从何处归，披薄纤末无停机。瓶笙幽咽泉语微，听匪缘耳悟者希。此中默喻理不违，但将画本付韦偃，勿用谈柄持张讥。
题女士画扇三首·其一
作者：厉鹗
朝代：清
体裁：七言绝句

名同班氏最清华，知道停云是外家。点染春心冰雪里，只消叶底两三花。
题女士画扇三首·其三
作者：厉鹗
朝代：清
体裁：七言绝句

寥落江山发兴新，疏松列翠指通津。闺中也自伤秋旅，写出双帆不见人。
题女士画扇三首·其二
作者：厉鹗
朝代：清
体裁：七言绝句

从来名士悦风流，小笔萧疏在扇头。一笠空亭行迹少，石城烟树冶城秋。
题姚敬直西塞山居图
作者：厉鹗
朝代：清
体裁：古风

吴兴多胜游，谦之未排缵。城西西塞山，地僻趣萧散。失笑经锄翁，标举迷町瞳。羡君好家居，青竹扉可款。渔湾占风月，小住有佳伴。双明遥睇外，一碧春水缓。参伍峰尖圆，影出葭菼短。至今白鹭飞，桃花忽遮断。哲兄莲庄图，我昔题句满。平远与此同，妙处欲两袒。元真淩波去，事往年莫纂。适意贵当前，兴发不容懒。云山韶濩音，非君和者罕。会须共扁舟，任世怪疏诞。
题姚玉裁夜雨图为悼令弟炳衡作也
作者：厉鹗
朝代：清
体裁：七言绝句

刚风吹过玉成尘，我亦披图恨转新。今夜西堂打窗雨，雨声难寄夜台人。
题姜学在画松为鲍西冈运判作
作者：厉鹗
朝代：清
体裁：古风

莱阳姜仲子，矫矫清节后。独持桑海身，画松只画瘦。矮纸气屈蟠，疏影漏岩窦。勿矜干霄意，乃为般尔宥。题字不满幅，笔势若篆籀。对之神魄惊，惨澹见寒秀。装堂没骨花，远笑荃熙陋。
题对山开卷楼壁
作者：厉鹗
朝代：清
体裁：七言绝句

僧楼恰对惠峰开，寒玉泠泠步屧回。待与山灵话畴昔，杜鹃红处我曾来。
题嶰谷半槎南庄七首 其一 青畬书屋
作者：厉鹗
朝代：清
体裁：五言绝句

平远眺林坰，肥仁绕江水。人云读书声，时出豆田里。
题嶰谷半槎南庄七首 其七 鸥滩
作者：厉鹗
朝代：清
体裁：五言绝句

小构傍云沙，岷流通溔渺。待君秋雨馀，同盟三品鸟。
题嶰谷半槎南庄七首 其三 庚辛槛
作者：厉鹗
朝代：清
体裁：五言绝句

水气入虚棂，幽澹心自领。鱼行无所依，旁穿高柳影。
题嶰谷半槎南庄七首 其二 卸帆楼
作者：厉鹗
朝代：清
体裁：五言绝句

空楼晴亦雨，桐竹风披薄。飞来北固云，帆影窗中落。
题嶰谷半槎南庄七首 其五 君子林
作者：厉鹗
朝代：清
体裁：五言绝句

彷佛西溪路，风吹绿玉香。入林深似许，新粉满衣裳。
题嶰谷半槎南庄七首 其六 小桐庐
作者：厉鹗
朝代：清
体裁：五言绝句

零露响闲砌，凉阴翳微霄。我欲揖桐君，独唱怀仙谣。
题嶰谷半槎南庄七首 其四 春江梅信
作者：厉鹗
朝代：清
体裁：五言绝句

我来过花时，纸阁绿阴碎。惊鸟蹴梅丸，忽堕小山背。
题嶰谷所藏郭河阳寒风密雪图
作者：厉鹗
朝代：清
体裁：古风

宋已无李成，寒林尺幅徒强名。今尚有郭熙，官画风雪重见之。主人云此来京师，珍重出自我友贻。不用明窗拂蛛丝，满堂寒色动须眉。峨峨群玉峰，下积阴霭浓。皎皎千树瘿，上绝穷鸟影。但闻虚牝怒号飞湍哀，马蹄得得翻银杯。担囊危栈胡为哉，谁家宽嶂柴门开。别有冻粟生楼台，浦溆一色相萦回，幽人高卧无人猜。熙宁天子多清燕，诏遣从容埽东绢。是时相公成法变，岂悟凉雱将集霰。图成高张清暑殿，不数十年同席卷。玺压明昌眼中见，歌声又唱青山转。宝绘流传仍自汴，零落宣和几宫扇。何如坡谷诗才擅，发兴春山玉堂院。
题张情田种瓜图
作者：厉鹗
朝代：清
体裁：七言律诗

北垞南邻路未赊，荷锄深隐不须誇。鹤飞犹认孙钟里，饭罢同寻步骘家。十亩青山新户口，一床斑管小生涯。画图只有长安许，解写纵横五色瓜。
题张渔川所藏周昉宫姬调琴图
作者：厉鹗
朝代：清
体裁：古风

天宝宫中尚歌舞，三郎天纵工羯鼓。广平留下朋肯声，宁王抄得龟兹谱。小部筝琶竞追逐，雅乐当时弃如土。赵州长史用意良，貌出娇嫱素琴抚。淡妆相对花下听，低鬟背面尤娉婷。一时何处有三粲，雾阁云窗深杳冥。关雎本是房中曲，不比等闲操汎祝。好将解秽谢君王，愿君解愠四海康。
题敬身所藏宋石刻刘商观奕图拓本次沈启南韵
作者：厉鹗
朝代：清
体裁：七言律诗

翰墨能齐张璪名，又从摹勒见圆成。拓轻蝉翼浑相似，笔细蚕丝不敢争。残楮人閒无二本，一枰松下有长生。绿阴茗会清江上，展向晴窗眼倍明。
题敬身所藏崔子忠伏生授经图
作者：厉鹗
朝代：清
体裁：古风

树底危坐秦博士，头童背偻须眉苍。彼姝侍侧两鬟妥，启唇似有声微飏。一人炯视面若削，高冠褒衣意则庄。刻深颇似见颜色，颍川掌故称智囊。据石作几俛首听，手操不律书几行。登来化我本齐语，岂至难辨如公羊。此时未有蔡侯纸，非是简策应缣缃。嬴灰既冷孔壁匿，圣权独赖生扶将。二十五篇复继出，微言大义难低昂。后儒往往疑作伪，欲与百两俱沦亡。典午清淡那辨此，地下齿冷梅豫章。操矛入室真卤莽，安得生也相撑搪。北平崔丹古节士，布袍草履神扬扬。贵人乞画怒不与，槁死土室甘饥尪。龙泓馆主得小轴，晨夕坐对斋屋张。遗经独抱溯姚姒，朴学正可传诸郎。犹胜济南一女子，宛转膝下青袿裳。
题文五峰兰亭图
作者：厉鹗
朝代：清
体裁：七言律诗

江东禊事晋群贤，内史风流老笔传。水色曲如兰上里，山光青似永和年。一亭云日供觞咏，四面松篁替管弦。展卷好留陈迹在，莫随醉本散飞烟。
题文待诏石湖诗画卷二首同嶰谷半查作·其一
作者：厉鹗
朝代：清
体裁：七言绝句

吴中佳处我曾知，十里青山塔一枝。泼眼湖光飞鹭外，无声写出范村诗。
题文待诏石湖诗画卷二首同嶰谷半查作·其二
作者：厉鹗
朝代：清
体裁：七言绝句

桂花香里此夷犹，细雨平桥负好秋。瞥见停云小平远，依然还我旧扁舟。
题新市映碧亭
作者：厉鹗
朝代：清
体裁：七言绝句

白鱼买就午炊迟，映碧亭前小泊时。闲却东风一溪水，惜无人解弄涟漪。
题方正学先生双松图为莲坡作
作者：厉鹗
朝代：清
体裁：古风

逐燕高飞兵甲动，金川门开浩呼汹。侯城先生真大勇，一语文皇魄为悚。骑箕上天不旋踵，故友门生纷总总。惨淡金灯孤主拥，木末亭边但遗冢。文字禁严众胥恐，双松若非牛革巩。定是阴崖鬼神捧，流传何年拂尘塕。玉轴绫装鸾鹊翪，一株倾攲如病尰。作鳞之而疑豢董，其旁一株蚁穿孔。野叉拗怒尔臂拱，偃盖纷披白云滃。写祝丹崖唐应奉，先生署名端且竦。是年严君戍倥偬，初事潜溪角犹𩮰。偶然墨戏兴坌涌，劲气贞心天骨重。韦偃毕宏翻傝䢇，澹宜主人宝若珙。出自千秋读书种，白眼阿师讵懵懂。金胡诸臣生食俸，桃李争春漫矜宠。
题朱丈鹿田苏门灌畦图
作者：厉鹗
朝代：清
体裁：古风

人生穹壤閒，栖止无定境。宦学便择居，何必恋闾井。往者欧阳公，终日苦思颍。况兹百门泉，名与淇水永。太行从东来，出没几峰岭。清泠满山腹，汇作跳珠猛。分流入绮塍，不待汲修绠。所以乐土游，仲平有深幸。先生诗家流，出守厌造请。三公付孙刘，一官罢张邴。偶然泉上行，光景爱妍靓。遂买泉上田，犁评手自秉。暇即挈茗杯，乐在汎舴艋。何如西子湖，明镜涵藻荇。今年故乡归，菟裘嘿焉憬。生平钓游侣，讵忍弃如梗。寄公付佳儿，耆旧得自领。画手想像为，苍翠善写影。梦绕啸台烟，秋灯照耿耿。
题松风流水图
作者：厉鹗
朝代：清
体裁：四言诗

落落松阴，寥寥天宇。希微之声，风与水伍。惟石嶕峣，伊人归处。易妙无言，琴高不鼓。
题查七伦镊白图
作者：厉鹗
朝代：清
体裁：古风

风流横涨桥东客，河上相逢各行役。鬑鬑三十颇有馀，未点吴丝一茎白。几时阿堵为传神，苦吟幻出郊岛身。平明揽照忽自讶，春苗那作霜菅新。如予衰老藏渔钓，偶逐风尘供姗笑。刀圭乞取涅难缁，输与长楸众年少。看君射策银案前，颔髭早摘何翩翩。从今镜镊真堪掷，但数持粱蔡泽年。
题水居逭暑图
作者：厉鹗
朝代：清
体裁：七言绝句

峭壁插天下无地，万荷喧雨境翛然。适来披画当秋爽，尚想风亭散发眠。
题汪复园亭角寻诗图三首·其一
作者：厉鹗
朝代：清
体裁：七言绝句

少日同驰翰墨场，卅年飞电误流光。不论公瑾小一月，今看须眉各老苍。
题汪复园亭角寻诗图三首·其三
作者：厉鹗
朝代：清
体裁：七言绝句

老去酒兵元偶尔，新来眉斧不相宜。与君商略闲功课，长日唯消几首诗。
题汪复园亭角寻诗图三首·其二
作者：厉鹗
朝代：清
体裁：七言绝句

城北幽居一水通，荷香柳影冷吟中。分明画出陈居士，亭角披披两袖风。
题汪旭瞻芦溪书隐图
作者：厉鹗
朝代：清
体裁：五言律诗

汪子有书癖，长怀万古情。与人殊嗜好，无地著功名。老屋碧芦绕，故溪春水平。青灯耿遥夜，乡梦画中生。
题汪贞女卷
作者：厉鹗
朝代：清
体裁：七言律诗

贤雄未匹凤先徂，侍疾初归矢莫渝。五日为期同穴定，十年不字毕生孤。何妨笲菜称来妇，自信钗荆胜丈夫。伫看旌门辉里巷，冬青花影雪纷敷。
题汪近人煎茶图
作者：厉鹗
朝代：清
体裁：古风

巢林先生爱梅兼爱茶，啜茶日日写梅花。要将胸中清苦味，吐作纸上冰霜桠。敲门走送古梅枝，索我煎茶图子诗。此图乃是西唐山人所作之横幅，窠石苔皴安矮屋。石边修竹不受厄，合和茶烟上空绿。石兄竹弟玉川居，山屐田衣野态疏。素瓷传处四三客，尽让先生七碗馀。先生一目盲似杜子夏，不事王侯恣潇洒。尚留一目著花梢，铁线圈成春染惹。春风过后发茶香，放笔横眠梦蝶床。南船北马喧如沸，肯出城阴旧草堂。
题汪近人移居图
作者：厉鹗
朝代：清
体裁：五言律诗

买屋古城下，闻君喜客寻。图书初检校，邻曲共幽深。埽壁除蛛网，开窗纳树阴。自怜流转意，对此一沈吟。
题沈其章秋林积雨图
作者：厉鹗
朝代：清
体裁：古风

黯黕秋郊阴，淋漉愁霖晦。作此雨点皴，浓如五斛黛。堆阜互起伏，径术迷向背。目穷中林深，却滴梧叶大。数閒尖头屋，湿云垂霮䨴。润疑生青苔，漏欲添白盖。勿谓炊烟迟，此中有人在。
题沈启南冷泉亭图次韵
作者：厉鹗
朝代：清
体裁：七言律诗

石润林香下夕晖，风中似有磬声微。好山招隐贫难买，妙画通灵久亦飞。题字尚留前辈在，听泉今见解人稀。频年不踏松阴路，卧以游之恰忘归。
题沈栾城歌诗图
作者：厉鹗
朝代：清
体裁：七言绝句

戍削春衫瘦更妍，故持乐句近君前。玉溪比日风情减，难拟清歌沈下贤。
题沈石田蹇驴觅雪图
作者：厉鹗
朝代：清
体裁：古风

两崖对矗寒空峭，霁色云端迥相照。瀑冰挂折板桥低，千丈玉龙尾不掉。山腰居人下无路，狐𠫗兔迒迷窅窱。疏林攲倒深涧埋，独凭危阑展孤眺。长耳冲风前为谁，袖裹鞭梢若垂钓。后者据鞍自呵手，涕冻鼻中强为笑。乾坤清气入诗脾，口不能言领其妙。君不见歇后郑五作相时，心肠冷落无人知。风雪灞桥驴子上，何如二十四考居台司。又不见黄山先生句得髓，圭璧絮盐良可已。诗名世号赵蹇驴，何如头鹅献罢吟春水。昔年眯眼软尘红，凿冰不到河伯宫。寒风密雪郭熙画，张之秋暑销爞爞。此图物色将毋同，眼明今见石田翁。安得人閒五六月，移置觅雪图当中，我当为文策拜庐山公。
题清溪寓楼
作者：厉鹗
朝代：清
体裁：五言律诗

四月临溪水，清流直贯城。千家翠绡舞，列岫黛眉横。日落收渔市，宵分过橹声。楼高闻白苧，何事不胜情。
题王麟徵义桥村斋图四首·其一
作者：厉鹗
朝代：清
体裁：五言律诗

攻文惟汲古，群笑不逢时。屡罢三年举，翻为一卷师。书声穿树响，人影过桥知。潇洒吾庐似，斜阳入砚池。
题王麟徵义桥村斋图四首·其三
作者：厉鹗
朝代：清
体裁：五言律诗

小学今多废，闲居世可逃。虫鱼笺尔雅，草木注离骚。有暇谈农事，无人见缊袍。相寻应不远，河水劣容刀。
题王麟徵义桥村斋图四首·其二
作者：厉鹗
朝代：清
体裁：五言律诗

闭户焚香坐，深凭地主贤。课馀看藕荡，饭饱步秧田。里社碑能作，村斋句必传。图中小平远，风物忆斜川。
题王麟徵义桥村斋图四首·其四
作者：厉鹗
朝代：清
体裁：五言律诗

腹便君自得，影质久相忘。婉婉诸童子，清清此草堂。缸开问字酒，牢卧束脩羊。岁晚归期近，眉閒色正黄。
题画松鼠
作者：厉鹗
朝代：清
体裁：古风

闲拿五粒戏，睒目烟霄外。不须叹仓中，久已误上蔡。
题盛啸厓樵秋图
作者：厉鹗
朝代：清
体裁：四言诗

秋碧有声，霜红有色。山寒不欺，径仄不惑。一耒而耕，一船而渔。行吟负薪，孰云非夫。如囷之石，亦介其守。予肩则赪，予颜则否。篱延于菊，门隐于莎。曷归乎来，劳者遂歌。
题禹尚基画白桃花
作者：厉鹗
朝代：清
体裁：七言律诗

乐府争传渡口歌，淡妆柰此折枝何。冶春合就云为梦，笑月应怜玉作涡。卢女后时铅粉薄，刘郎重到鬓丝多。亭亭付与徐黄手，轻著宫衣衬碧罗。
题秋玉佩兮街南书屋十二首 其一 小玲珑山馆
作者：厉鹗
朝代：清
体裁：五言绝句

凿翠架檐楹，虚敞宜晏坐。题作小玲珑，孰能为之大。
题秋玉佩兮街南书屋十二首 其七 看山楼
作者：厉鹗
朝代：清
体裁：五言绝句

青山复何在，烟雨晦平陆。待得晚秋晴，徙倚阑干曲。
题秋玉佩兮街南书屋十二首 其三 透风透月两明轩
作者：厉鹗
朝代：清
体裁：五言绝句

前后风直入，东西月横陈。主既如谢譓，客合思许询。
题秋玉佩兮街南书屋十二首 其九 梅寮
作者：厉鹗
朝代：清
体裁：五言绝句

绕舍玉梢发，嫩寒先起探。绝胜尘土客，落月梦江南。
题秋玉佩兮街南书屋十二首 其二 丛书楼
作者：厉鹗
朝代：清
体裁：五言绝句

世士昧讨源，汎滥穷百氏。君家建斯楼，必自巢经始。
题秋玉佩兮街南书屋十二首 其五 红药阶
作者：厉鹗
朝代：清
体裁：五言绝句

种从亳州移，不是刘郎谱。春风一尺红，阶前晕交午。
题秋玉佩兮街南书屋十二首 其八 七峰草亭
作者：厉鹗
朝代：清
体裁：五言绝句

青峭落窗中，翛翛竹风举。悠然欲揖之，恍见林下侣。
题秋玉佩兮街南书屋十二首 其六 石屋
作者：厉鹗
朝代：清
体裁：五言绝句

窙豁似天造，华阳南便门。寻仙恐迷路，不敢蹑云根。
题秋玉佩兮街南书屋十二首 其十 清响阁
作者：厉鹗
朝代：清
体裁：五言绝句

横琴小阁閒，希声寄弦指。萧寥不可名，松风乱流水。
题秋玉佩兮街南书屋十二首 其十一 浇药井
作者：厉鹗
朝代：清
体裁：五言绝句

久视托灵苗，仰流资灌溉。际晓辘轳声，众芳欣所在。
题秋玉佩兮街南书屋十二首 其十二 藤花庵
作者：厉鹗
朝代：清
体裁：五言绝句

依格青条上，垂檐紫萼斜。天然妙香色，合是佛前花。
题秋玉佩兮街南书屋十二首 其四 觅句廊
作者：厉鹗
朝代：清
体裁：五言绝句

步櫩何逶迤，昼静无剥啄。好句忽圆时，花阴转斜桷。
题秋玉洞庭诗卷后
作者：厉鹗
朝代：清
体裁：七言绝句

自古浮天两洞庭，千年词客几扬舲。爱君淡著有声画，收拾秋光补水经。
题穆门虎丘中秋夜汎诗画卷三首·其一
作者：厉鹗
朝代：清
体裁：七言绝句

抹月批风老更狂，殢人灯火是山塘。吴中胜事君知否，写在周家十一章。
题穆门虎丘中秋夜汎诗画卷三首·其三
作者：厉鹗
朝代：清
体裁：七言绝句

如此中秋天下无，船船银烛度歌珠。风林烟塔迷离处，除却倪迂那解图。
题穆门虎丘中秋夜汎诗画卷三首·其二
作者：厉鹗
朝代：清
体裁：七言绝句

老我吴船易感秋，秋灯秋月几曾游。夜来多少行云影，不梦闾丘梦虎丘。
题芮衣亭观察望云图
作者：厉鹗
朝代：清
体裁：古风

芮公秉渊粹，吏治饰儒雅。理剧无全牛，抚循去害马。自从迕上官，未得归白社。辨铜如令丞，奔走靡九夏。海滨两黄发，久缺献春斝。安舆迎莫致，悁脰意聊写。望云与叱驭，知无二心也。
题莲坡双凤图
作者：厉鹗
朝代：清
体裁：七言律诗

娉婷市里见双身，好梦分明證宿因。瑶水生来千百媚，彩云飞下一重春。蕙阑元是含贞性，风月何妨号福人。记取辟寒金上字，香奁诗话最鲜新。
题莲坡澹宜书屋种竹图二首·其一
作者：厉鹗
朝代：清
体裁：七言绝句

北方种竹如种玉，幽人爱竹一丛足。略似黄陵古庙前，月痕照破秋烟绿。
题莲坡澹宜书屋种竹图二首·其二
作者：厉鹗
朝代：清
体裁：七言绝句

我家屋后百筼筜，戛雨吟风半亩强。莫怪披图动乡思，来时新笋正过墙。
题西冈小蔟园图十二首 其一 坐樾轩
作者：厉鹗
朝代：清
体裁：五言绝句

密林古城隅，退食风萧瑟。美荫愿有同，崇情宁自逸。
题西冈小蔟园图十二首 其七 刘郎泊
作者：厉鹗
朝代：清
体裁：五言绝句

轩标前度号，泊用刘郎名。燄水如有意，重来渌更生。
题西冈小蔟园图十二首 其三 博山台
作者：厉鹗
朝代：清
体裁：五言绝句

林端出延槛，四面皆云山。遥见夕阳径，茶人顾渚还。
题西冈小蔟园图十二首 其九 萍床
作者：厉鹗
朝代：清
体裁：五言绝句

小有江湖乐，舟居如屋里。偃卧看萍星，个个生九子。
题西冈小蔟园图十二首 其二 兼山磴
作者：厉鹗
朝代：清
体裁：五言绝句

登山闻古言，徐行则不困。山上复有山，拾级取诸艮。
题西冈小蔟园图十二首 其五 俊逸亭
作者：厉鹗
朝代：清
体裁：五言绝句

秀微诗品惜，奇矫诗评许。君家亭子楣，只署杜陵语。
题西冈小蔟园图十二首 其八 宛宛丘
作者：厉鹗
朝代：清
体裁：五言绝句

人语落空波，游鯈自环绕。彷佛石鱼湖，历历坐洲岛。
题西冈小蔟园图十二首 其六 前度轩
作者：厉鹗
朝代：清
体裁：五言绝句

阅人非传舍，观我得安居。依旧桃花笑，春风未肯疏。
题西冈小蔟园图十二首 其十 停桡馆
作者：厉鹗
朝代：清
体裁：五言绝句

吹笛出菰蒲，延缘思小住。水北望花南，自有留人处。
题西冈小蔟园图十二首 其十一 梯槎
作者：厉鹗
朝代：清
体裁：五言绝句

浮槎半卧水，春至叶青青。倒浸明河影，纵横犯柳星。
题西冈小蔟园图十二首 其十二 木偶峰
作者：厉鹗
朝代：清
体裁：五言绝句

水沈旖旎山，十步怀芬馥。试参枯木禅，臭味亦自足。
题西冈小蔟园图十二首 其四 凿坏洞
作者：厉鹗
朝代：清
体裁：五言绝句

通明肖月窟，只在垣一方。清时非嘉遁，吏隐何相羊。
题贞松慈竹图为归安陈节母作凡五章
作者：厉鹗
朝代：清
体裁：四言诗

竹兮无心，荣悴忘只。松兮有心，饱雪霜只。（一章）南荣竹雨，北牖松飔。有嫠者母，听而凄其。（二章）维竹之慈，予母钩带。母也似之，训育罔怠。（三章）维松之贞，柯叶不改。母也似之，衔辛卅载。（四章）子贤而文，母寿而康。何以娱之，松竹在堂。又何侑之，歌吟锵锵。（五章）
题赵子固墨兰
作者：厉鹗
朝代：清
体裁：四言诗

广陈之里，幽人之居。窈然空林，有香猗如。芳草无言，春风太初。懿彼彝斋，妙墨相于。其叶则劲，其花则疏。芝连质秀，石抱中虚。同心伊谁，曰所南欤。郑国服兮，楚臣佩诸。
题金绘卣江声草堂图
作者：厉鹗
朝代：清
体裁：古风

江声主人江上住，范村西去缘江路。草堂髣髴木香村，竹屿依稀铁炉步。门前江色晴黏天，屋角岚霏昼摇树。柳絮著水鱼正肥，花片入帘燕新乳。主人急装将远游，风光似此盍少留。尘中知已苦寂寂，邹生枚叟徒沈浮。为言频年役衣食，人生识字宁无忧。有田十双我将老，息壤在彼盟诸鸥。华君墨戏今倪瓒，下笔烟云互凌乱。归来旧径在眼中，隔浦低桥青不断。贫无送子双玉瓶，展画吟诗反覆看。他时相约力著书，钓石犹堪置柔翰。
题陈子健所藏宋人画太真按舞图
作者：厉鹗
朝代：清
体裁：古风

柳芽将吐菜甲新，西堂小雨愁青春。有来此画传院体，调铅写黛知何人。三郎深宫常晏起，独爱霓裳谱风水。太真能舞作舞诗，罗袖动香香不已。念奴按拍寂不喧，罢敕杂乐呼梨园。至今看画尚有恨，袜尘未歇烟尘昏。良工好手诚难遇，周昉张萱具生趣。劝君装潢藏弆牢，他时好待添丁付。
题陈惟允采菱图
作者：厉鹗
朝代：清
体裁：古风

水村并青山，丛灌无重数。曲渚藏幽轩，片云过飞雨。彼美学操舟，摇溶出前浦。相期采芳伴，弱腕搴翠缕。长歌渌水调，知音心独苦。垂纶者谁子，习静看沈羽。高士谅贞心，明妆若无睹。日落渡头波，风吹湖上树。
题陈授衣闭门觅句图
作者：厉鹗
朝代：清
体裁：古风

君如后山穷，取妇离乡土。漫歌妾薄命，己见男当户。吟榻秋风高，冥搜避童竖。诗成在何时，饥肠鸣卓午。
题陈楞山秋林读书图
作者：厉鹗
朝代：清
体裁：七言绝句

桥隐回溪树隐棂，人閒有此小林坰。西风日日翻书叶，吹得数峰如许青。
题陶尊绿杉野屋图
作者：厉鹗
朝代：清
体裁：七言律诗

手种丝杉百本馀，舍亭山下闭门居。南州高节浑相似，北路风流笑不如。清籁含霜朝几静，翠幢承月夜窗虚。主人只恐栖难稳，早晚雠书向石渠。
题马佩兮所藏马麟摹黄筌春波鸂鷘图·其一
作者：厉鹗
朝代：清
体裁：七言绝句

江南别岸风兰密，宛颈文禽水中出。回眸不异锦城春，内家最赏臣麟笔。
题马佩兮所藏马麟摹黄筌春波鸂鷘图·其二
作者：厉鹗
朝代：清
体裁：七言绝句

沈浮一对常相见，汉宫应有颛房燕。可怜未得辟寒金，夜夜羁雌怨秋扇。
题骠骑将军庙
作者：厉鹗
朝代：清
体裁：七言律诗

楚事苍茫直至今，何年此地出神林。嚭亡始遂平吴志，员在难酬入郢心。古屋香云晴叆叆，虚廊风马昼愔愔。赐幡绿锦休重问，木魅山夔不敢侵。
风入松·忆茶
作者：厉鹗
朝代：清

陆家休更说遗经，负了雨前盟。当时风月花瓷畔，馀甘漱、几许看承。戏语从佗欧九，困人不止春酲。为茶作病病皆清，关鬲有凝冰。而今却费閒姜桂，开芳焙、可是忘情。一盏微闻兰气，半帘时梦松声。
风氏园古松相传金源时物近为人所伐幼鲁有诗惜之邀余同作
作者：厉鹗
朝代：清
体裁：古风

昔游长安岁辛丑，城南欲谒支离叟。雪云连日成春阴，人事逡巡愿终负。鹄袍乌帽感秋气，首间支离无恙否。故人三叹为我言，长身摧折名不朽。偃盖争看前辈句，清阴屡入游人酒。不随风雨飞夜半，苍鳞剥落根如臼。我闻名与身孰亲，此理天壤谁为剖。藤缠攲壑云雾障，长得千年养灵寿。轮蹄人海叟何心，占此区区地盈亩。岂无匠石议斧斤，竟使樵苏疑怪丑。榆承露盘不自畏，楮录医经最颜厚。但读南华齐物篇，世间变化无不有。
食鲻鱼
作者：厉鹗
朝代：清
体裁：五言律诗

一尺银鲻美，东河亦水乡。跃时过暑雨，肥处近秋光。收得西施网，调成介象姜。吴船通酒市，风味付厨娘。
饮城东许氏水轩二首·其一
作者：厉鹗
朝代：清
体裁：五言律诗

主人高阁外，野趣一区宽。细草渐洳径，春波屈曲阑。拖舟无不可，命屐此来看。商略吹花雨，幽怀禁薄寒。
饮城东许氏水轩二首·其二
作者：厉鹗
朝代：清
体裁：五言律诗

年年行乐意，人事每相违。画角高城动，梨花薄暮飞。真成客不速，犹道醉无归。归路惜分手，残阳在裌衣。
首夏雨中即事
作者：厉鹗
朝代：清
体裁：七言律诗

不断迎梅雨散丝，水村谁与共心期。昼眠有味低回久，残客无情报谒迟。乍暖乍寒开苦楝，澹红澹白到戎葵。平生闲却笼鹰手，自试隃麋写小诗。
首春连雨兼旬借阅谷林新购宋椠僧智圆闲居编用前韵·其一
作者：厉鹗
朝代：清
体裁：七言绝句

紧薄无痕知宋纸，高人获之球璧似。开椷处处见西湖，玛瑙院僧中庸子。
首春连雨兼旬借阅谷林新购宋椠僧智圆闲居编用前韵·其二
作者：厉鹗
朝代：清
体裁：七言绝句

闲泉幽径迹荒寒，湖波依旧绕孤山。春来懊恼连天雨，开落梅花湿翠閒。
马嶰谷半槎招集行庵食笋限笋字
作者：厉鹗
朝代：清
体裁：古风

我生吴越乡，连山富簬箘。前身天目僧，托命惟在笋。每从破冻初，一洗几案窘。胸中淩云气，欲吐谢不敏。孤帆卸淮甸，清樾表春尽。故人有嘉约，斜径竹香引。轩窗爱疏豁，新境拓畦畛。供客用意勤，箨龙屠最忍。颇疑匡庐游，甜苦未可哂。物以少为贵，食经侈堪悯。扪腹又诗成，茶声鼎鸣蚓。
马秋玉佩兮招饮出观顾定之墨竹
作者：厉鹗
朝代：清
体裁：古风

晋代恺之工画人，元代定之竹写真。仲文幼舆何足貌，不如此君下笔亲。云根移得波涛窟，晴翠翘翘鸾尾揭。新笋高于旧竹竿，留取抽梢当五月。南斋娱客乃尔清，酒半展轴闻秋声。世閒何者善用短，奇绝题诗尚左生。
骡车口号
作者：厉鹗
朝代：清
体裁：七言绝句

轣辘双轮尽日颠，黄尘一队逐芦鞭。柳丝未吐梅将萼，梦到西湖罨画船。
高阳台·成窑九十九子瓷合金寿门索赋云是宫中妆具也
作者：厉鹗
朝代：清

秘翠分峰，凝花出土，依稀粉滴脂函。钿合前尘，宫罗冷却荑尖。浮梁犹有当时月，向夜深、孤照秋奁。怨长门，梦断苍龙，字渍眠蚕。戏婴图子谁描得，恰临妆试仿，黛笔重添。数比螽斯，未曾盈百休嫌。从今旧价卑哥汝，宛青娥、红泪偷淹。莫销魂，汉苑瑶箱，久落江南。
高阳台·落梅
作者：厉鹗
朝代：清
体裁：词

缟月啼香，青禽警瘦，遗环与恨俱飘。雪没鞋痕，何人为埽溪桥。东风欲避层台远，御风归、第一春销。恼相思、枝北枝南，冷梦迢迢。山空记得吟疏影，拾参差片脑，自裹冰绡。湖水无声，流残旧怨新娇。馀酸已在浓阴里，怕重屏、半萼难描。更堪他、消息经年，雨暮烟朝。
高阳台·落梅
作者：厉鹗
朝代：清

缟月啼香，青禽警瘦，遗环与恨俱飘。雪没鞋痕，何人为扫溪桥。东风欲避层台远，禦风归、第一春销。恼相思、枝北枝南，冷梦迢迢。山空记得吟疏影，拾参差片脑，自裹冰绡。湖水无声，流残旧怨新娇。馀酸已在浓阴里，怕重屏、半萼难描。更堪他、消息经年，雨暮烟朝。
高阳台·题华秋岳横琴小像
作者：厉鹗
朝代：清
体裁：词

剑气横秋，诗肠涤雪，风尘湖海年年。三径归来，慵将身事笺天。草堂不著樱桃梦，寄疏狂、菊涧梅边。想清游，如此须眉，如此山川。枯桐在膝冰徽冷，纵一弦虽设，亦似无弦。世外音希，更求何处成连。几时与子苏堤去，采蘋花、小艇冲烟。笑平生，忘了机心，合伴鸥眠。
高阳台·题华秋岳横琴小像
作者：厉鹗
朝代：清

剑气横秋，诗肠涤雪，风尘湖海年年。三径归来，慵将身事笺天。草堂不著樱花梦，寄疏狂、菊涧梅边。想清游，如此须眉，如此山川。枯桐在膝冰徽冷，纵一弦虽设，亦似无弦。世外音希，更求何处成连。几时与子苏堤去，采蘋花、小艇冲烟。笑平生，忘了机心，合伴鸥眠。
鬻书和沈峙公
作者：厉鹗
朝代：清
体裁：五言律诗

收处心常损，拈来泪欲垂。谁怜非长物，竟遣易晨炊。宿读人难得，长贫我自知。祇愁肉食者，还有鬼名嗤。
魏景初帐构铜歌
作者：厉鹗
朝代：清
体裁：古风

霸城月照仙人泪，不逐魏宫翁仲二。铜驼久作劫灰飞，帐构犹存景初字。洛灵儿爱芳林好，夺得蛾眉供洒扫。弸彋想像薄罗风，传与千年尚方造。流苏翠羽光零乱，土上出金妖谶换。文成石马大讨曹，水吐玉蜍才效汉。碧筒平坐朱竿密，八分应认仲将笔。摩挲彷佛陵云台，小缩波痕劲无匹。更闻昭烈能自贬，御用都归销鋊燄。一枚古色出重缄，留向人閒鉴奢俭。
魏景初帐构铜歌
作者：厉鹗
朝代：清

霸城月照仙人泪，不逐魏宫翁仲二铜驼。久作劫灰飞帐构，犹存景初字洛灵。儿爱芳林好，夺得蛾眉供洒扫。弸彋想像薄罗风，传与千年尚方造。流苏翠羽光零乱，土上出金妖识换。文成石马大讨曹，水吐玉蜍才效汉。碧筒平坐朱竿密，八分应认仲将笔。摩挲仿佛陵云台，小缩波痕劲无匹。更闻昭烈能自贬，御用都归销鋊焰。一枝古色出重缄，留向人间鉴奢俭。
鱼台道中
作者：厉鹗
朝代：清
体裁：五言律诗

推篷才睡起，入眼似江湖。小鸭随孤艇，连山出短蒲。矢鱼沙户惯，庌马水村无。且喜缁尘避，宁愁好句逋。
鲍西冈明府罢官后十二年复来宰长兴顷从授衣处读其诗集作此奉怀
作者：厉鹗
朝代：清
体裁：五言律诗

忆昔共年少，论诗官阁曾。赤衣今日尽，白发再来增。会面山云隔，弹琴溪月仍。他时传俊逸，争号鲍长兴。
鲍贞女挽诗
作者：厉鹗
朝代：清
体裁：五言律诗

地下仍归妹，人閒免嫁殇。仙娥宗鲍靓，奇节迈共姜。置簉因君舅，劳心抚小郎。休言儜弱女，生气凛如霜。
齐天乐·吴山望隔江霁雪
作者：厉鹗
朝代：清
体裁：词

瘦筇如唤登临去，江平雪晴风小。湿粉楼台，酽寒城阙，不见春红吹到。微茫越峤。但半冱云根，半销沙草。为问鸥边，而今可有晋时棹。清愁几番自遣，故人稀笑语，相忆多少。寂寂寥寥，朝朝暮暮，吟得梅花俱恼。将花插帽。向第一峰头，倚空长啸。忽展斜阳，玉龙天际绕。
齐天乐·吴山望隔江霁雪
作者：厉鹗
朝代：清

瘦筇如唤登临去，江平雪晴风小。湿粉楼台，酽寒城阙，不见春红吹到。徽茫越峤，但半沍云根，半销沙草。为问鸥边，而今可有晋时棹？清愁几番自遣，故人稀笑语，相忆多少！寂寂寥寥，朝朝暮暮，吟得梅花俱恼。将花插帽，向第一峰头，倚空长啸。忽展斜阳，玉龙天际绕。
齐天乐·吴山望隔江霁雪
作者：厉鹗
朝代：清

瘦筇如唤登临去，江平雪晴风小。湿粉楼台，酿寒城阙，不见春红吹到。徽茫越峤。但半冱云根，半销沙草。为问鸥边，而今可有晋时棹。清愁几番自遣，故人稀笑语，相忆多少。寂寂寥寥，朝朝暮暮，吟得梅花俱恼。将花插帽。向第一峰头，倚空长啸。忽展斜阳，玉龙天际绕。
齐天乐·庚午夏五将归湖上留别韩江吟社诸公
作者：厉鹗
朝代：清

平生惯向芜城客，吴丝暗斑双鬓。雪岭才高，青楼句好，那比前人疏俊。吟朋胜引。爱款竹寻题，占花分韵。忽觉归心，一灯摇梦野鸥近。湖山此时旧隐。玉壶凉万斛，红腻莲晕。江雨鸣篷，林风解缆，离绪满于潮信。流连未尽。谢送我多情，熟梅芳酝。弹指秋清，重逢期定准。
齐天乐·秋声馆赋秋声
作者：厉鹗
朝代：清

簟凄灯暗眠还起，清商几处催发。碎竹虚廊，枯莲浅渚，不辨声来何叶。桐飙又接。尽吹入潘郎，一簪愁发。已是难听，中宵无用怨离别。阴虫还更切切。玉窗挑锦倦，惊响檐铁。漏断高城，钟疏野寺，遥送凉潮呜咽。微吟渐怯。讶篱豆花閒，雨筛时节。独自开门，满庭都是月。
齐天乐·络纬
作者：厉鹗
朝代：清

夕阳才作微凉意，幽窗便闻秋纺。怨绪回风，情丝曳雨，交戛依然摇飏。离悰记往。在枫叶横塘，豆花深巷。翠股斜攲，萧萧又送去年响。何人听时较早，旧啼银烛背，寒素无恙。染黛形轻，翻车韵急，偏隔秦楼朱幌。馀绚漫想。怕短发难搔，助愁千丈。夜色柴门，几声天更爽。
齐天乐·络纬
作者：厉鹗
朝代：清
体裁：词

夕阳才作微凉意，幽窗便闻秋纺。怨绪回风，情丝曳雨，交戛依然摇飏。离悰记往。在枫叶横塘，豆花深巷。翠股斜敧，萧萧又送去年响。何人听时较早，旧啼银烛背，寒素无恙。染黛形轻，翻车韵急，偏隔秦楼朱幌。馀絇漫想。怕短发难搔，助愁千丈。夜色柴门，几声天更爽。
齐天乐秋声馆赋秋声
作者：厉鹗
朝代：清
体裁：词

簟凄灯暗眠还起，清商几处催发？碎竹虚廊，枯莲浅渚，不辨声来何叶？桐飙又接。尽吹入潘郎，一簪愁发。已是难听，中宵无用怨离别。阴虫还更切切。玉窗挑锦倦，惊响檐铁。漏断高城，钟疏野寺，遥送凉潮呜咽。微吟渐怯。讶篱豆花开，雨筛时节。独自开门，满庭都是月。
齿痛
作者：厉鹗
朝代：清
体裁：古风

齿刚每先折，古语良非虚。病因从口入，致此溯厥初。吾生历荼苦，嗜甘乃其疏。见饴若养老，得密如癊除。遂令龈腭内，有妖为安居。齾似蛀蚛石，动比𠨜𦤞车。秋来忽作楚，呻吟废翻书。五十又过二，早衰惜居诸。世味已饱谙，长此安龃龉。但忧即渐堕，齳然无复馀。少留了残齑，丹朱许我欤。
净居院秋夜
作者：原勋
朝代：清

晚寺钟声罢，轻风送塔铃。月庭霜树白，禅室一镫青。夜静花香细，枝摇鸟梦醒。萧然尘世外，倚榻坐听经。
贺李超琼60寿联
作者：县人
朝代：清
体裁：联

歌咏万家春，与南极一星并寿；才名四蜀大，先东坡匝月而生。
姑孰使院洗心亭
作者：双庆
朝代：清

凿池不必深，盈盈半亩绿。小亭置其间，临风幽意足。四围花槛虚，一径石桥曲。新蘋轻欲飏，芳蒲净如浴。忘机竹树边，偶然下鸲鹆。
春暮偕二兄游东园
作者：双庆
朝代：清

昔年此地款荆扉，风景东园是也非。芳草有情萦客屐，落花无力点春衣。林间听鸟邀佳句，石上衔杯趁夕晖。莫负殷勤鸡黍约，攀留三月不须归。
晚游烟霞窟
作者：双庆
朝代：清

客子行吟处，空山正夕晖。破烟幽磬出，隔树老僧归。石乱泉还细，林深鸟不飞。层峦供啸傲，谁道素心违。
豪寨
作者：双庆
朝代：清

纡回石径好，衣袂绝风尘。夜雨邀高咏，名山抵故人。忘机林鸟静，著意涧花新。小坐流泉上，依依茗碗亲。
挽陆元錞联
作者：双德
朝代：清
体裁：联

七十载德望常尊，子舍衔鳣，济美克成名进士；万八峰吟踪重到，仙区化鹤，归真定列上清班。
目绵堂联
作者：古斌
朝代：清
体裁：联

竹影参差；鸟声上下。
秋夜闻歌
作者：古易
朝代：清

云停碧落桂飘香，竹肉齐声起后堂。壮士尊前惊变徵，美人帐下怨清商。绕梁何处传新谱，擪笛谁家傍短墙？流落江南老词客，还思天上咏《霓裳》。
挽张百熙联
作者：古瑞珍
朝代：清
体裁：联

忧时有古大臣风，国粹保存，手泽自应留百世；早岁以门生礼见，典型长往，心丧何啻抱三年。
挽吴可读联
作者：古铭猷
朝代：清
体裁：联

人生自古谁无死；凡事行其心所安。
贺张百熙60寿联
作者：古铭猷
朝代：清
体裁：联

金鉴朱盘，相时为瑞；湘兰沅芷，应运而生。
雨中过王柳村宅
作者：可庵
朝代：清

不为泥泞苦，时来一避喧。清风生讲席，积雨暗郊原。花院棋声静，苔阶屐齿繁。主人情未已，相对坐晨昏。
入藤县
作者：史一经
朝代：清

山豁平原出，沙含浅水明。远烟生野店，寒日下孤城。村果收红柿，园蔬斸蔓菁。因知遗俗厚，向晚有人耕。
窑湾阻雨
作者：史一经
朝代：清

飒飒风声杂雨声，旅人枕上最分明。寒釭欲灺钟初动，一片乡心梦不成。
挽郭嵩焘联
作者：史俊德
朝代：清
体裁：联

公真衡岳降灵，喜外靖内安，定知海表讴思，遗像应须吟杜甫；我正蒿莪抱痛，倏山颓木坏，不是门生私语，殊荣果克继汾阳。
过翠云精舍读液川上人观幻居诗留题
作者：史兰
朝代：清

液川吟诗如画竹，修竿劲叶风生屋。有时作画复题诗，见诗不见画满幅。即今何处留遗编，小桥流水南湖曲。大小乘参短长吟，禅林应当佛书读。
探春·题墓祭图
作者：史发𦾵
朝代：清
体裁：词

试望平原，冷云罥日，知是何人坟墓。儿女犹存，纸钱空费，挂上白杨枯树。手奉盈尊酒，和血泪、齐浇抔土。重泉唤罢无闻，彻俎匆匆归去。依旧冢眠狐兔。叹驹隙人生，空劳争骛。碑蚀青苔，陇藏白草，华屋于今谁处？但得留遗胤，荐蘋藻、灵其休吐。踯躅行人，也感一般霜露。
探春·题罗两峰秋灯说鬼图
作者：史发𦾵
朝代：清
体裁：词

月黑秋林，灯青古屋，声动谯楼更鼓。三五宾朋，酒阑閒话，妄听何烦庄语。待持杯谈剑，又恐触、少年心绪。不如志怪齐谐，漫请先生挥尘。四座客咸凝伫。觉冷雨盲风，微生庭树。何必然犀，直同铸鼎，一一精灵来聚。笑谓君休怪，问多少、美人黄土。眼下揶揄，只当一场歌舞。
山中作
作者：史台懋
朝代：清

贫贱爱居山，澹然无世虑。空水映衣巾，残霞明杖屦。俯视见孤村，离离惟烟树。人作蝼蚁行，逶迤缘细路。巉岩深合沓，弄石成小住。隔云闻暮钟，沿崖且归去。
拟古
作者：史台懋
朝代：清

木落天地瘦，万象皆枯槁。雕鹗盘远空，旷野风浩浩。杖策访孤茅，皤然见一老。朝夕空箪瓢，左右惟桑枣。歌声激金石，且复摅怀抱。饥寒无黯颜，端坐能静好。郁郁西陵松，风霜常自保。
春阴
作者：史台懋
朝代：清

积阴如梦暗春城，醉拥衾裯睡不成。芳草隔帘寒色重，落花空院雨声轻。谁家画阁和云启，野老乌犍破晓耕。明日新晴山下路，东风纨扇几人行。
题友人南游诗后次韵
作者：史台懋
朝代：清

断云宫树似曾经，怅望天南帝子灵。春水帆悬三楚白，夕阳人入万山青。劳劳尘世身如叶，草草浮生鬓欲星。岂是不归甘浪迹，东风杜宇太丁宁。
挽张之洞联
作者：史善诒
朝代：清
体裁：联

是文宣之功臣，著手无分新旧派；以武侯为畏友，鞠躬尽瘁后先同。
三台道上
作者：史善长
朝代：清

稻草高于屋，泥垣白板扉。鸡豚过社少，牛马入秋肥。漠漠田千顷，阴阴木四围。此乡风景异，不见塞尘飞。
三道沟
作者：史善长
朝代：清

但泉甘处便成家，马粪烟中一径斜。不信此间留画本，缘杨几树护桃花。
三间房遇风
作者：史善长
朝代：清

四鼓出门去，辘辘双轮驶。手炉火尚温，仆夫呼止止。百里三间房，屋低墙半圮。我读西域志，风穴乃在此。狂吹人上天，疾卷车如纸。今来日正中，清绝无尘滓。恨未一领略，空动子我指。忽闻声隆隆，雷转空山里。远自西南郊，徙觉振两耳。顷刻人声忙，闩车缚行李。我仆正饮马，人马仆如蚁。地轴神鳌翻，天柱毒龙毁。昆阳战正鏖，武安兵四起。塞户齽齘坐，昏不辨匕几。设想车行迟，吹化身余几。入夜更怒号，诘朝殊未已。干饼分充饥，谁暇问甘旨。仆面愁无色，我转大欢喜。奇境得奇观，陈编空载纪。若非亲见闻，几将蠡测拟。三日乃收声，开户作遐视。蓬裂车空存，雪净天如洗。御行善泠然，吾将笑列子。
上雪山
作者：史善长
朝代：清

轮台束装日，先愁上雪山。闻山积冰雪，上比登天难。但意到日已春尽，未必冰雪不消残。人言或太过，山灵岂终顽。今来一千六百里，崎岖先入松门关。是日微霰天昼晦，尖风刺面痛若刓。关弁劝速行，迟恐雪封山。前进后却皆迷漫，行李车薄笨，我车轻且坚。辕驹既壮健，骖服亦调娴。仆夫贾勇遂施鞭，二台山店饼熟茶已煎，少息养令筋力完。从此上绝壁，仰面气生孱。不复有径路，唯见巑岏高下坚冰相结连。厚不知几丈尺，积不知几岁年。左顾崖深黑无底，右盼雪拥白浮天。中间冰滑不容趾，进寸退尺如牵逆水船。赖有松栏曲折傍崖护，不然跌死从马日百千。到此性命拼弃捐，啸侪呼侣众力攒。巨鞭鞭马马人立，鲜血一道成朱殷。马籍人力脊破蹄穿不暇顾，人助马力腰弯背屈不敢不息肩。争鼓喉咙齐喝号，人足马足相盘旋。更愁来车当顶压，串铃摇荡先令宽处避侧边。一盘复一盘，盘盘上云端。红墙一角望见喜生颜。譬若禹门到顶差一跃，跃上悠然入巨川。又若两阵相持生死决，出死入生高唱凯歌还。惊喜翻垂泪，坚忍尚握拳。不是亲历那知难若此，却笑孙绰天台空赋未必全。
出嘉峪关
作者：史善长
朝代：清

一出此门去，便与中土殊。明知有还日，得及生也无。况我多病躯，思亲泪眼枯。当此冻裂肤，上马索人扶。前望雪漫漫，黄沙万里宽。回望见天山，重门寂寞关。凄绝咽无声，谁识此时情？
到乌鲁木齐
作者：史善长
朝代：清

到戍如到家，喜得息行李。况我病狼狈，九死一生耳。初望见汉城，一道烟光紫。嘈嘈市井开，辘辘轮蹄驶。老树但榆柳，槎蚜环半里。突兀虎头山，赤壁晴霞起。溪水纵横流，冻处冰齿齿。何处秀野亭，久圮无遗趾。酒肆错茶园，不异中华里。驱车化成坊，店房高列几。两仆掖我下，摇摇步难徙。居停主人贤，先为备薪水。且往大帅府，乞假容调理。乡友四五人，亲情骨肉比。劝慰伴晨昏，饮食谋甘旨。一笑语我仆，到此即便死。已胜土鲁番，黄钱无半纸。
到巴里坤
作者：史善长
朝代：清

到此疑无路，群山裹一城。光分太古雪，来及半天晴。鼓角重开壮，风云百战平。摩挲残碣在，唐汉未销兵。
南山口
作者：史善长
朝代：清

尝遍寒泉此最甘，柳阴浓处是山南。怜他风味仙城似，立马何妨一勺贪。
古城
作者：史善长
朝代：清

四冲当要道，千古寄专城。绥缉资良吏，韬钤握重兵。雪迷前马迹，春尽暮笳声。霹雳晴天动，弓开虎豹惊。
吉木兰
作者：史善长
朝代：清

市散未关门，羊羔酒满樽。笙歌归别院，灯火出前村。粟贱千军饱，城专二尹尊。绣骄裘不御，风日渐温暾。
同彭桐庄员外顾渚搽中翰那晋堂毓子敏诸公子游水磨沟
作者：史善长
朝代：清

塞上山多却少水，听说水字心先喜。车马联翩五六人，路径逶迤三十里。青山露面远相迎，不曾见水已闻声。寻源乃出山之罅，银蟒千条自空下。自空飞下不肯留，放溜直欲奔东流。被沟束住流不及，怒撼青天白玉楼。谁触机心将磨置，雪花玉屑时盈器。从此无烦夜碓勤，橐囊月足给千军。添修台馆供游宴，六六阑干亭八面。我来七月未飘霜，祗觉绵衣透体凉。酒醴本来携野桡，雁凫只要取家塘。兴酣喜傍板桥立，悔未戴来青箬笠。顾影同怜拱揖频，拭巾自觉须眉湿。胜地流连日易斜，雨骤风驰夜到家。客散闭门无语坐，耳边犹听响花花。
哈密
作者：史善长
朝代：清

杨柳来时秃，今归绿满城。土松宜艺果，沙阔旧屯兵。贸易杂夷夏，飞鸣有燕莺。风光殊岭北，指点笑颜生。
夜至奎苏
作者：史善长
朝代：清

别酒春愁殢不醒，琵琶犹在梦中听。双轮百里雷声疾，一点灯明又驿亭。
奇台
作者：史善长
朝代：清

远树千堆合，平沙万井开。山通南北套，地接上中台。日落明驼走，风声驿骑来。紫狐求不易，高阁且徘徊。
星星峡
作者：史善长
朝代：清

巨斧劈山肤，山灵骨节粗。当车轮磔格，振策马踟躇。传说星星坠，翻令步步吁。豁然开一面，土屋亦吾庐。
望天山
作者：史善长
朝代：清

天空地阔容横恣，巨灵醉倒腰身肆。划断白云不得行，羲和到此应回辔。但看天尽已连山，却疑山外原无地。屏藩西北限华夷，天险原非人力置。三箭空传壮士歌，一夫能使将军避。于今六合混车书，伊里和阗尽版图。从教插地撑天绵画千万里，只得距云布雨随从岱华稀嵩拱一隅。
木垒河
作者：史善长
朝代：清

木垒旧名河，谁曾放棹过。雪消容有水，春冷竟无波。北套平沙阔，南山落照多。故人逢意外，肯惜醉颜酡。
松树塘
作者：史善长
朝代：清

尘沙争奈鬓中斑，风送涛声洗客颜。可惜全遮山面目，只知松树不知山。
玉山阻浅
作者：史善长
朝代：清

昨从河口来，浅若甑在釜。今入玉山境，沿洄石可数。至此三易舟，一舟分作五。接坐膝屡交，无篷目快睹。舟人惯负舟，肩承力各努。进以尺寸许，喝号胡咙鼓。何恃逞豪强，水碓俨分部。灌田非所谋，取值乃市估。累石建为闸，闸截水没肚。闸水截愈深，舟行客愈苦。分彼一寸流，喊怒如虓虎。荡荡本官河，司土岂聋瞽。曷不清其源，恩波一例普。中流恣放舟，呕哑听柔橹。
自格子烟墩至小红墙渴甚浊水一升青蚨三百咸苦不能下咽戏吟一绝
作者：史善长
朝代：清

十分珍重捧难胜，三百青蚨水一升。笑我调羹无用处，好和蔬笋遗山僧。
至哈密
作者：史善长
朝代：清

将身裹入黄沙里，头昏气促口侈侈。人烟一缕残魂起，伊州三日驻行李。前去轮台千八里，南北两路唯所指。雪山北行必过此，六月霜晴庶可矣。三九雪片大于几，一堕僵葬层冰底。南路风狂卷犀兕，时当阴凝或少止。听说心惊红两耳，行路之难竟如是。此身能得几回死，骨肉拼吹化虫豸，且领南行票一纸。
至阜康
作者：史善长
朝代：清

庭州多乐土，此县独清贫。水少空余地，村荒尚赛神。尊严山气象，络绎客风尘。廿里东关外，桑麻别有春。